title: MAN (yritys)

text:
Jo vuonna 1914 MAN:n puheenjohtaja Anton von Riepel käsitti, että kuorma-auto on tulevaisuuden kuljetusväline. Hänen suustaan on sanonta: "MAN on pantava pyörien päälle". Koska dieselmoottorin kehittäminen vei koko yhtiön silloisen kapasiteetin, hän otti yhteyttä yhtiöön, joka hänen mielestään teki luotettavimpia kuorma-autoja lukuun ottamatta Daimleria ja Horchia. Tämä yhtiö oli Saurer Sveitsistä. Saurer oli tehnyt kuorma-autoja jo vuodesta 1903. Se oli kehittänyt moottorijarrun ja voimansiirron, jotka mahdollistivat jopa raskaiden kuorma-autojen liikkua turvallisesti vuoristoteillä. Pyöräjarrut, joita siihen aikaan oli käytössä, eivät olisi pystyneet yksinään hillitsemään kuorma-autoa alamäessä.
Saurerin avulla perustettiin Mack USA:han. Lisäksi oli perustettu Saurer Ranskaan sekä Saurer Werke Itävaltaan. Saurerin ja MAN:n välinen lisenssi oli voimassa vuoteen 1925 asti. Näin MAN:illa oli jo vuonna 1915 erittäin hyvä teknillinen osaaminen käytössään. Kuorma-auto oli jo olemassa, mutta kunnollinen dieselmoottori antoi vielä odottaa itseään vielä muutamia vuosia. Vuonna 1971 MAN otti haltuunsa Büssing-Automobilwerken. Saurerin ja MAN:n tapaan Büssing itse oli käyttänyt ja testannut valmistamiaan hyötyajoneuvoja. Büssing oli työskennellyt rautatiekaluston valmistuksessa ja oli kerännyt huomattavan omaisuuden Jüdel & Co:n pääinsinöörinä.
Kuudenkymmenen vuoden iässä Heinrich Büssing rakensi tehtaan Braunschweigiin vuonna 1903 - samana vuonna kun Saurer valmisti ensimmäisen kuorma-autonsa - polttomoottoreiden ja ajoneuvojen valmistusta varten. Testatakseen valmistamiaan ajoneuvoja hänellä oli linja-auto- ja kuljetusliike. Büssingilla oli töissä myös berliiniläinen muotoilija Ernst Neumann, joka antoi Büssingin kuorma-autoille ulkomuodon. Tulokset voi nähdä Deutscher Werkbundin vuoden 1914 vuosikirjasta.


title: MAN (yritys)

text: Ensimmäisen Maailmansodan jälkeen alkoi kilpailu ensimmäisen dieselkäyttöisen kuorma-auton rakentamisesta ja parhaan polttoaineen ruiskutusmenetelmä kehittämisestä dieselmoottoriin. Daimler Motoren Gesellschaft kokeili menetelmää, jossa kompressorilla puhallettiin ilma-polttoaineseos sylinteriin, Benz kokeili esikammiota, jossa polttoaine syttyi ja MAN, uskollisena Dieselille, käytti suoraruiskutusta.


title: MAN (yritys)

text: Vuoden 1921 aikana enemmistön M.A.N.:sta oli ottanut haltuunsa Gutehoffnungshütte Actienverein für Bergbau und Hüttenbetrieb, Sterkrade (GHH), (perustettu 1873). Hyvin suunnattujen pääoman ja jalostusteollisuuden yrityskauppojen, kuten Deutsche Werft (1918), Ferrostaal (1921), Deggendorfer Werft und Eisenbau (1924), kautta MAN eteni kansainvälisesti toimivaksi yhtiöksi, jolla oli henkilöstöä 52000, vuonna 1921


title: MAN (yritys)

text:
Vuoden 1923 lopulla valmistui ensimmäinen dieselmoottorinen kuorma-auto, jonka teho oli 10 hv, 700 r/min. Vuonna 1924 oli testiajo Augsburgista Nürnbergiin nelisylinterisellä dieselkuorma-autolla, jonka teho oli 40 hv, 900 r/min. Joulukuussa 1924 Berliinin moottorinäyttelyssä MAN esitteli ensimmäisen sarjavalmisteisen dieselmoottorin. Sen teho oli 45 hv, 1050 r/min. Kuorma-auto, jossa oli tällainen moottori, oli sijoitettu näyttelyn ulkoalueelle. VDI-Nachrichten, Saksan insinöörien yhdistyksen lehti, kuvasi moottoria suurimmaksi edistysaskeleeksi hyötyajoneuvojen moottoritekniikassa tässä näyttelyssä. Ennen näyttelyä oli Saksan postin Baijerin osasto tilannut sarjan näitä moottoreita postilinja-autoihinsa.
Vuonna 1925 rakennettiin ensimmäinen kuusisylinterinen dieselmoottori. Sen teho oli 80 hevosvoimaa ja siinä oli MAN:n kehittämä ruiskutuspumppu. Vuoteen 1930 mennessä olivat Krupp, Junkers, Maybach, Kämpfer, Saurer, Gardner, Cummins, Buda, Penta, Tatra, OM, Panhard & Levassor ja muut sijoittaneet suoraruiskutukseen, joskus MAN:n lisenssillä.


title: MAN (yritys)

text: Kun kuorma-autot tulivat taloudellisesti järkevämmiksi, tiet paremmiksi ja luotettavat ilmarenkaat levisivät laajemmalle, kuorma-autoja alettiin käyttää yhä useampaan kuljetustehtävään. Tällöin ilmeni tarve kolmiakseliselle kuorma-autolle. Büssing rakensi ensimmäisenä "kuusipyöräisensä", jonka hän patentoi usealla patentilla vuonna 1923. MAN seurasi esimerkkiä vuonna 1926 S1 H6 -mallillaan. Tämä kuorma-auto, jonka 140/150 hevosvoimaa tekivät sen tehokkaimmaksi dieselkuorma-autoksi aikanaan maailmassa, tuli tunnetuksi yleisölle vuonna 1932 tehdyllä 60 päivää kestäneellä matkalla Saksan halki. Lastattuna 8,5 tonnin kuormalla tämä kolmiakselinen raskas kuorma-auto selvitti Kesselbergin nousun tiukat mutkat suuren yleisön seuratessa tapahtumaa. Varman käynnistyvyyden ja pienen polttoaineenkulutuksen takia Saksan armeija valitsi kuorma-autoihinsa MAN-dieselmoottorin, joka käytti niin sanottua "G-menetelmää".


title: MAN (yritys)

text: Samaan aikaan GHH:n talous heikkeni. Syy tälle oli muun muassa korjaukset ensimmäisen maailmansodan jäljiltä, Ruhrin alueen elinkeino ja maailman talouskriisi. Vain kahdessa vuodessa MANin työntekijöiden määrä putosi 14000:sta, vuonna 1929/30, 7400:an, vuonna 1931/32. Kun siviililiikevaihto oli syvästi luhistumassa asevoimaliikevaihto kasvoi aseistuksen myötä Saksan kansallissosialistisen työväenpuolueen hallinnon alla. GHH/MAN yhtiöt toimittivat dieselmoottoreita sukellusveneisiin ja panssarivaunuihin sekä sylintereitä jokaisen kuvauksen mukaan ammuksille ja tykistölle. MAN valmisti myös aseiden osia, mukaan lukien Mauser K98 -kiväärin lukkopultteja. Heidän Waffenamt-koodi oli WaA53 ja sotamateriaalikoodi oli "coc".


title: MAN (yritys)

text: Toisen maailmansodan jälkeen liittoutuneet hajottivat GHH groupin. Suora kanssakäyminen kaivos-, rauta- ja terästeollisuuden oli kielletty. “Gutehoffnungshütte” yhdessä MANin Etelä-Saksan yritysten kanssa keskittyivät sen tähden insinöörityöhön, tehtaan rakentamiseen, hyötyajoneuvoihin ja painokoneisiin. Tätä prosessia tuki strategiset yrityskaupat ja luovutukset: yksi kaikkein tärkeimmistä oli hyötyajoneuvovalmistaja Büssingin (1971) kuorma- ja linja-auto osaston osto, Deutsche Werft -telakan osakkeiden luovutus (1966/67) ja painokoneiden valmistaja Faber&Schleicherin hankinta kuin myös sen fuusioiminen MAN Roland Druckmaschinen AG:hen (1979).


title: MAN (yritys)

text:
MAN rakensi ensimmäisen pakokaasuahdetun dieselmoottoriprototyyppinsä jo vuonna 1943. Tätä tekniikkaa oli jo onnistuneesti käytetty lentokoneissa. Seuraava ahdetun moottorin prototyyppi on vuodelta 1950 ja siinä oli jo ahtoilman jäähdytys. IAA-messuilla Frankfurtissa vuonna 1951 esiteltiin kuusisylinterinen moottori, jonka teho oli nostettu 130 hevosvoimasta 175 hevosvoimaan MAN:n kehittämän pakokaasuahtimen avulla. Vuonna 1953 MAN esitteli myös prototyyppinsä V-8 -moottoristaan, jonka teho oli nostettu 180 hevosvoimasta 240 hevosvoimaan pakokaasuahtamalla. Euroopan ensimmäinen sarjavalmisteinen pakokaasuahdettu kuorma-auto oli 155 hevosvoimainen L750 TL 1, joka oli kaupallisesti saatavissa vuodesta 1954.
Samaan aikaan suoraruiskutustekniikkaa parannettiin. Vuonna 1954 otettiin käyttöön "M-menetelmä". Tämä johti vuonna 1963 "HM-menetelmään", jossa palaminen tapahtui pehmeämmin, ja myöhemmin vielä "FM-menetelmään". Moottorin teho oli vuonna 1963 212 hv, vuonna 1968 304 hv ja vuonna 1972 320 hv. Suoraruiskutuksen edut koskien kulutusta, käynnistyvyyttä ja pakokaasupäästöjä tulivat yhä selvemmiksi. Lisenssejä oli kolmella mantereella: Berliet, Citroen, White, International, Hino. Jopa DDR:n autotehtaat luottivat MAN:ään. Tänään Euro 2 -moottoreiden mukana suoraruiskutus on tullut jäädäkseen.
Muutaman ennen sotaa tapahtuneen mahurikokeilun jälkeen Büssing täydellisti mahuritekniikan linja- ja kuorma-autoihin. Kuljettajien oli siihen asti luultu haluavan etumoottorisia kuorma-autoja, mutta mahurimoottoriset kuorma-autot tarjosivat tilaa, josta ei siihen asti osattu edes uneksia. Melu, kuumuus ja pakokaasut jäivät pois ohjaamosta. Büssing oli myös tähän aikaan ylivoimainen markkinajohtaja linja-autoissa.


title: MAN (yritys)

text: Kuusikymmenluvun puolessa välissä Büssing esitteli uuden kuorma-automalliston, joka sisälsi ajoneuvoja erikoistarkoituksiin, kuten vaihtolavakuorma-autoja mahurimoottorilla, kuorma-autoja matalalle sijoitetulla ohjaamolla ja jakeluautoja, joissa ohjaamo oli sijoitettu etuakselin etupuolelle. Nämä vallankumoukselliset uudet ideat olivat kuitenkin liian paljon aikaansa edellä. Lisäksi pääoman puute johti siihen, että Büssing joutui ns. Saltzgitterin ryhmän haltuun. Liian suuret investoinnit uusiin toimitiloihin ja muut johdon virheet johtivat lopulta siihen, että MAN otti Büssingin haltuunsa vuonna 1971. Tämä on syynä siihen, että Büssingin leijona on MAN:n etumaskissa. Mahurikuorma-autojen tuotanto jatkui vielä pitkän aikaa, mutta etumoottoristen kuorma-autojen kehitys kavensi mahurin etumatkaa. Loppujen lopuksi asiakkaiden valinnat olivat kalliimpaa mahuria vastaan.


title: MAN (yritys)

text: Ilmajousitus on parantanut ajomukavuutta ja kuorman turvallisuutta. Ensimmäisistä yrityksistä rakentaa ilmajousitus, joissa palkeet olivat asennettu aivan liian sisään ja ohjaus oli riittämättömästi toteutettu, oli pitkä tie Euroopan ensimmäiseen täysilmajousitettuun MAN -kuorma-autoon vuonna 1967. Ensimmäiset prototyypit huojuivat ja tien kallistuessa ne kallistuivat vaarallisen tuntuisesti toiselle sivulle.


title: MAN (yritys)

text: Vuosina 1982–83 “Gutehoffnungshütte” ajautui syvään yhtiökriisiin. Yhtiö kärsi myöhäisesti toisen öljykriisin vaikutuksesta ja huonosta taloudellisesta tilanteesta. Tämä johtui osittain dramaattisesta hyötyajoneuvojen myyntilukujen laskusta. Ulkoisten tekijöiden ohessa, pääsuuntaus näille ongelmille oli vanhanaikainen yhtiörakenne laajalle levinneellä ristiin-tytäryhtiöillä osastojen välillä. Entinen GHH:n johtaja esitti parannuskonseptin, jolla kaavailtiin tytäryhtiöiden täydellistä yhdistämistä holding-yhtiöön. Tämä konsepti sai suurta vastustusta GHH:n suurimmilta osakkeenomistajilta Allianz AG:ltä ja Commerzbank:lta. Media spekuloi “Baijerin salaliitosta” Oberhausenissa sijaitsevaa johtoa vastaan.


title: MAN (yritys)

text: Vuonna 1986 Klaus Götten myötä konserni sai uuden yhtiörakenteen ja siitä tuli sopimuksen mukainen konserni ekonomisesti itsenäisillä osastoilla useissa paikoissa. Tämä oli saavutettu myös siirtämällä MANin pääkonttori Oberhausenista Müncheniin ja uudella yhtiön nimellä MAN AG.


title: MAN (yritys)

text: Rudolf Rupprecht torjui yhtiön ostoyrityksen vuonna 2003. Kaiken lisäksi SMS Groupin 50 prosentin osakekannan luovutus ja turbiiniosaston vahvistaminen Sulzer Turbon kaappauksella johti MANin fokusointiprosessia.


title: MAN (yritys)

text: MANin valmistamia dieselmoottoreita käytettiin toisen maailmansodan aikana sekä yhdysvaltalaisissa että saksalaisissa sukellusveneissä. MAN-tehtaan dieselkoneita käytettiin myös sähkögeneraattorien pyörittämiseen tehtaissa ja armeijan laitoksissa. MAN rakensi Ariane 1 - Ariane 5-kantoraketteihin moottorien ja rakenteiden osia, jonka liiketoiminnan se myi vuonna 2005 OHB-teknologiayhtiölle.


title: MAN (yritys)

text: MAN teki syyskuussa 2006 tarjouksen ruotsalaisen kuorma-autojen valmistajan Scania AB:n osakekannan ostamisesta. Euroopan komissio hyväksyi kaupan 14. joulukuuta. Kuitenkin MAN vetäytyi vapaaehtoisesti siitä 23. tammikuuta 2007, kun Scanian suurimmat osakkeenomistajat Volkswagen AG ja vaikuttava Wallenbergin perhe eivät hyväksyneet tarjousta. MAN AG:lla on kuitenkin hallussaan 17 % Scanian äänivallasta (toukokuu 2008). 24. joulukuuta 2008 MAN julkaisi tiedotteen omistavansa lisää osakkeita Scaniasta ja niin ollen säilyttäen yli 20 prosenttia äänivallasta.


title: MAN (yritys)

text: Toukokuusta 2009 lähtien konserni on sulautettu Eurooppayhtiöksi (Societas Europaea) MAN SE:ksi. Heinäkuussa 2009 MAN julkaisi tiedotteen yhdistääkseen kaksi osastoaan, MAN Turbo ja MAN Diesel, yhdeksi liiketoiminnaksi nimeltään Power Engineering. Lisäksi konserni teki strategisen yhteistyösopimuksen kiinalaisen kuorma-autovalmistaja Sinotrukin kanssa. Tämän keskittymisen tiellä moni pienempi tytäryhtiö ja osasto on myyty.


title: MAN (yritys)

text: Vuonna 2009 Münchenin syyttäjänvirasto Staatsanwaltschaft paljasti korruptioselkkauksen, jossa MAN oli lahjonut yrityskumppaneitaan ja hallituksia yli 20. maassa vuosien 2001 ja 2007 aikana saadakseen isoja tilauksia linja- ja kuorma-autoille. MANin pääjohtaja Håkan Samuelsson ja edelleen yhtiön hallituksen jäsenien piti erota. Johtokunta nimitti seuraajaksi Dr.-Ing. Georg Pachta-Reyhofenin, joka oli MAN Dieselin entinen pääjohtaja. 17. joulukuuta 2009 Pachta-Reyhofen nimitettiin johtokunnan toimesta johtokunnan puheenjohtajaksi sekä MAN SE:n pääjohtajaksi.


title: MAN (yritys)

text: Vuonna 2011 Volkswagen AG hankki 55,9% äänivallan ja 53,7% osakepääoman MAN SE:stä. Odottaen viranomaisten hyväksyntää, Volkswagen suunnitteli yhdistävänsä MANin ja Scanian luodakseen Euroopan suurimman kuorma-autojen valmistajan. Yhdistetyn kuorma-autokonsernin on laskettu säästävän noin 400 miljoonaa euroa vuodessa, pääasiassa niputtamalla hankintoja. Viranomaiset hyväksyivät kaupan marraskuussa 2011.


title: MAN (yritys)

text: Huhtikuussa 2012 MAN SE ilmoitti Volkswagenin lisänneen omistustaan 73,0% äänivaltaan ja 71,08% osakepääomaan.


title: MAN (yritys)

text: 6. kesäkuuta 2012 Volkswagen AG ilmoitti lisänneensä omistustaan MAN SE:n äänivallassa 75,03 prosenttiin ja saaden johtoaseman yrityksessä.


title: Minangkabaut

text: Minangkabaut ovat eräs Indonesiasta lähtöisin oleva etninen ryhmä. Länsi-Sumatralla elää noin neljä miljoonaa minangkabauta ja muualla Indonesiassa noin kolme miljoonaa lisää.


title: Minangkabaut

text: Minangkabaut puhuvat minangkabaun kieltä ja ovat suurimmilta osin muslimeja. Heidän kielensä kuuluu austronesialaisiin kieliin.


title: Padang

text: Padang on kaupunki Sumatran saarella, Indonesiassa. Se on Länsi-Sumatran provinssin suurin kaupunki ja pääkaupunki. Kaupungin asukasluku on noin 757 600 (2000). Suurin osa heistä puhuvat minangkabaun kieltä. Padangissa sijaitseva Teluk Bayur on Sumatran länsirannikon suurin satama.


title: Padang

text: Kaupungin lähellä sijaitsee Minangkabaun kansainvälinen lentoasema.


title: Padang (täsmennyssivu)

text: Padang on:


title: Ivan Bilibin

text: Ivan Jakovlevitš Bilibin (, 16. elokuuta 1876 Seppälä, Venäjä – 7. helmikuuta 1942 Leningrad, Venäjä) oli venäläinen kuvittaja ja lavastetaiteilija. Hän osallistui muun muassa Mir Iskusstva (Taiteen maailma) -järjestön sekä Ballets russes’n toimintaan. Koko uransa ajan Bilibin sai töilleen aiheita ja innoitusta slaavilaisesta kansanperinteestä.


title: Ivan Bilibin

text: Ivan Bilibin syntyi Pietarin lähistöllä Seppälänkylässä. Hän opiskeli Münchenissä Anton Aschben taidekoulussa ja jatkoi opintojaan Ilja Repinin johdolla Pietarissa. Vuosina 1902–1904 Bilibin matkusteli Venäjällä kansanperinnettä keräämässä ja ihastui sen vanhaan puuarkkitehtuuriin sekä kansansatuihin. Toinen merkittävästi hänen taiteeseensa vaikuttanut tekijä olivat japanilaiset puupiirrokset. Lisäksi kuvissa on havaittavissa ikonitaiteen ja jugendin vaikutusta.


title: Ivan Bilibin

text: Bilibin julkaisi mainetta saavuttaneen kuvituksensa venäläisiin kansansatuihin vuonna 1899, ja hänen suosiotaan ja tunnettuuttaan kuvastaan hyvin se, että jokainen hänen kuvittamansa kirja lahjoitettiin juhlallisesti keisariperheen lapsille aina vallankumoukseen asti.


title: Ivan Bilibin

text: Vuoden 1905 vallankumouksen aikaan hän toimitti vallankumouksellisia sarjakuvia, ja hänet pidätettiin tsaari Nikolai II:sta laatimiensa pilapiirrosten takia. Bilibinin ensimmäinen työ lavastetaiteilijana oli säveltäjä Modest Musorgskin "Boris Godunov" -oopperan pukujen ja lavasteiden suunnittelu. Hän piirsi asuja balettitanssija Anna Pavlovalle "Venäläisiä tansseja" varten.


title: Ivan Bilibin

text: Vallankumouksen jälkeen Bilibin tunsi olonsa Venäjällä epämukavaksi ja muutti ulkomaille. Vietettyään lyhyen aikaa Kairossa ja Aleksandriassa hän asettui Pariisiin vuonna 1925 ja alkoi koristella yksityiskartanoita ja ortodoksisia kirkkoja sekä tehdä lavasteita pariisilaisteattereille. Samalla hän jatkoi työtään kirjagrafiikan alalla kuvittamalla muun muassa Tuhannen ja yhden yön tarinoita sekä Hans Christian Andersenin ja Grimmin veljesten satuja.


title: Ivan Bilibin

text: Bilibin kaipasi kuitenkin kotimaataan ja lähti Neuvostoliittoon viimeisteltyään Neuvostoliiton suurlähetystön vuonna 1936. Hän sai graafisen alan professuurin ja luennoi Neuvostoliiton taideakatemiassa vuoteen 1941 saakka. Bilibin kuoli keuhkokuumeeseen 7. helmikuuta 1942 Leningradin piirityksen aikana Taideakatemian kellarissa, jonne hän oli siirtynyt kotinsa tuhouduttua.


title: Samuel Roos

text: Samuel Roos (1. tammikuuta 1792 Eurajoki – 14. marraskuuta 1878 Vehmaa) oli lääkäri ja kirjailija sekä suomen kielen kehittäjä.


title: Samuel Roos

text: Roosin vanhemmat olivat Rikantilan Nurkin talollinen Juhana Juhananpoika (Nurkki) ja Liisa Tuomaantytär. Hän kävi Porin triviaalikoulua ja pääsi ylioppilaaksi Turussa 1811. Roos opiskeli Turun akatemiassa ja valmistui ensin filosofian kandidaatiksi vuonna 1817 ja sitten lääketieteen kandidaatiksi ja filosofian maisteriksi 1819, lääketieteen lisensiaatiksi 1821 sekä lääketieteen tohtoriksi 1832. Hänestä tuli riemumaisteri 1869.


title: Samuel Roos

text: Roos avioitui vuonna 1823 Maria Lovisa Rindellin (21. maaliskuuta 1793 Masku – 6. huhtikuuta 1865 Vehmaa) kanssa. Heillä oli seitsemän lasta: Alfred Brynolf, Carl Didrik, Ebba Fredrika, Gustava Hildur, Ida Johanna, Karolina Lovisa ja Maria Nanna.


title: Samuel Roos

text: Eurajoen kunnantalon edustalla on Roosin muistomerkki, joka pystytettiin kesällä 1992, hänen hautamuistomerkkinsä on Vehmaalla.


title: Samuel Roos

text: Lääketieteen ja kirurgian tohtorin arvo Roosille myönnettiin vuonna 1832. Samana vuonna hän erosi Kajaanin piirilääkärin virasta, johon oli tullut 1823 ja jossa Roosin seuraaja oli Elias Lönnrot. Vuosina 1832–1840 Roos toimi Karjalan piirilääkärinä Joensuussa, minkä jälkeen hän oli ensin kaupunginlääkärinä Raumalla 1839–1842 ja sitten yksityislääkärinä Mynämäellä ja vuodesta 1842 Vehmaalla, jossa hän harjoitti myös maanviljelyä.


title: Samuel Roos

text: Roosin intohimona oli suomen kielen kehittäminen. Tunnetuin hänen keksimänsä uudissana on "sähkö" (vuodelta 1845). Muita hänen sepittämiään sanoja ovat "havainto", "hiilihappo" ja "lämpömittari". Lisäksi hän otti uudessa merkityksessä käyttöön sanat "kaasu, kasvi, kehittää, luode" (pakovesi), "särmä" ja "vuoksi" (nousuvesi).


title: Samuel Roos

text: Hänen ensimmäinen kielitieteellinen julkaisunsa oli "Johdatus Sanain oikeaan kirjoittamiseen" vuodelta 1851. Muut julkaisut käsittelivät lääketiedettä (esimerkiksi väitöskirja "Casus Lithiaseos" vuodelta 1827), maataloutta ja kotitaloutta.


title: Samuel Roos

text: Roos julkaisi myös kirjeoppaan "Muutamia Neuvoja ja Johdatuksia Lähetyskirjain tekemiseen" (1855) sekä kaksiosaisen lastenhoidon oppaan "Kristillinen ja terveellinen lasten kasvattaminen" (1856, 1857).


title: Samuel Roos

text: Lisäksi hänen tuotantoonsa kuuluu useita käännöksiä, kuten runomuotoinen "Phaidron, Auguston vapautetun, Aisopolaisia satuja" vuodelta 1860 sekä Otto Ulen kysymysten ja vastausten muotoon laatima luonnonoppi "Minkätähden ja Sentähden"' vuodelta 1845.


title: Esa Pakarinen Junior

text: Esa Pakarinen junior (s. 12. joulukuuta 1947 Varkaus) on suomalainen näyttelijä. Hän on "Pekka Puupää" -rooleistaan tunnetun näyttelijä Esa Pakarisen poika. Isänsä tavoin Esa Pakarinen junior on näytellyt kotimaisissa elokuvissa. Pakarinen on vaikuttanut erityisesti suomalaisen nukketeatterin kehitykseen sekä näyttelijänä että ohjaajana.


title: Esa Pakarinen Junior

text: Valmistuttuaan Teatterikoulusta Pakarinen työskenteli ensin Joensuun kaupunginteatterissa, jonka johtajana oli tuolloin Jouko Turkka. Sen jälkeen hän siirtyi KOM-teatteriin ja myöhemmin Kotkan ja Helsingin kaupunginteattereihin. Draamateatterikauden jälkeen Pakarinen suuntautui nukketeatteriin. Hän oli vakituinen vierailija nukketeatteri Vihreässä Omenassa, jonka mukana hän kierteli myös ulkomailla. Vuonna 1989 Pakarinen muutti takaisin Varkauteen, jossa hän esitti itse soolonukketeatteria mutta teki nukketeatteria myös vierailuohjauksina muun muassa Jyväskylän Huoneteatterille. Sittemmin hän kuitenkin palasi Helsinkiin, jossa on vieraillut muun muassa Unga Teaternissa. Pakarinen on myös opiskellut vyöhyketerapeutiksi.


title: Esa Pakarinen Junior

text: Pakarinen on ollut myös tekemässä useita lastenohjelmia kuten Hapsiaista. Hän on ollut Ristijärven Nuori Teatteri -teatterikoulutustapahtuman ohjaajana lähes joka vuosi.


title: Esa Pakarinen Junior

text: Pakariselle myönnettiin taiteilijaeläke vuonna 2014.


title: Kenraali Zod

text: Kenraali Zod () (koko nimi Dru-Zod) on Teräsmies -lehdissä esiintyvä vihollinen, jonka ensiesiintyminen oli Adventure Comics'in numerossa 283 (huhtikuu 1961). Englantilainen näyttelijä Terence Stamp näytteli hahmoa vuosina 1978 ja 1980 valmistuneissa Teräsmies-elokuvissa.


title: Kenraali Zod

text: Vuonna 2009 Kenraali Zod oli listattu sijalle 30 IGN-sivuston laatimassa kautta aikain sata suurinta sarjakuvarikollista.


title: Kenraali Zod

text: Aiemmin Zod oli kunnioitettu kryptonilainen sotapäällikkö ja vastuussa koko Kryptonin puolustuksesta. Toimintatavoiltaan julma sotilas petti vallanhimonsa sokeuttamana Kryptonin Neuvoston luottamuksen ja yritti yhdessä uskollisten liittolaistensa - "Quex-Ulin" ja "Zaoran" (varhaisissa Teräsmies-elokuvissa Ursa ja Non) - avustamana vallankaappausta.


title: Kenraali Zod

text: Neuvosto pystyi kuitenkin kryptonilaisen ylimyksen Jor-Elin avustamana pysäyttämään Zodin suunnitelmat. Zod sai tuomion maanpetoksesta ja tuomittiin nk. "Aavevyöhykkeelle", joka toimi kryptonilaisten rikollisten vankilana. Vankeutensa ansiosta Zod pelastautui Kryptonin tuhosta. Vapauduttuaan vannoi kostoa Jor-Elille ja tämän pojalle Kal-Elille.


title: Kenraali Zod

text: Kryptonilaisena Zodilla on samat kyvyt kuin Teräsmiehellä. Hän on saanut myös sotilaskoulutuksen ja on erinomainen strategi.


title: Kenraali Zod

text: Kenraali Zod esiintyy elokuvassa "Man of Steel", jossa häntä näyttelee Michael Shannon. Alun perin rooliin oli kaavailtu Viggo Mortensenia.


title: Kenraali Zod

text: Zod oli Kryptonin sotilaallisen killan johtaja, joka kapinoi Kryptonin Neuvostoa vastaan tyytymättömänä näiden hallintomenetelmiin. Tiedemies Jor-El oli varastanut koodeksi, joka oli avain krytponilaisten geneettiseen muokkaukseen. Lisäksi Jor-Elin poika Kal-El oli syntynyt luonnollisesti (mikä oli vastoin Kryptonin lakeja, koska geenimuokkauksella heistä haluttiin tehdä tehokkaampia). Zod tappaa Jor-Elin, mutta jää vangiksi varakomentajansa Faoran ja muiden sotilaidensa kera. Heidät tuomitaan vangiksi Aavevyohykkeelle, mutta he vapautuvat sieltä pian, kun Krypton tuhoutuu ja planeetan asukkaat sen mukana.


title: Kenraali Zod

text: 33 vuotta myöhemmin Zod seuraajinen saapuu Maahan ja vaatii sen asukkaita luovuttamaan Kal-Elin (joka nyt kulkee nimellä Clark Kent). Zod selittää tälle etsineenä viime vuodet Kryptonin siirtokuntia, jotka olivat hylätty. Mutta Clarkin Arktikselta löytämällä aluksella on "maailmanmoottori", laite, jolla Zod aikoo muuttaa Maan Kryptonin kaltaiseksi ja koodeksin avulla asuttaa sen geneettisesti muokatuilla kryptonilaisilla.


title: Kenraali Zod

text: Zod laukaisee maailmanmoottorin sekä Metropoliksen että Intian valtameren yllä, mutta Clark Kent (tunnettu nyt "Teräsmiehenä") tuhoaa sen ja Yhdysvaltain asevoimat tuhoavat aluksen, saaden aikaan pyörteen, joka lähettää Zodin joukot takaisin Aavevyöhykkeelle. Raviostuneena tappiostaan, Zod käy tuhoisaan taisteluun Teräsmiestä vastaan Metropoliksessa. Teräsmies saa etulyöntiaseman, jolloin Zod uhkaa tappaa viattoman ihmisperheen. Tämä pakottaa Teräsmiehen vastentahtoisesti tappamaan Zodin vääntämällä tältä niskan.


title: Kenraali Zod

text: "ssa", kun Yhdysvaltain asevoimat luovuttaa Zodin ruumiin LexCorp-yhtiölle, joka pyrkii tutkimaan kryptonilaisten anatomiaa. Lex Luthor saa selville heidän olevan heikkoja kryptoniittiä vastaan ja käyttää Zodin sormenjälkiä päästäkseen kryptonilaisen tiedustelualuksen hylylle, missä hän luo "kryptonilaisen epäsikiön" Zodin ruumiista ja omasta verestään.


title: El Corte Inglés

text: El Corte Inglés (suom. "englantilainen leikkaus") on espanjalainen vähittäiskauppaketju.


title: El Corte Inglés

text: Yhtiön liikevaihto vuonna 2016 oli 15,5 miljardia euroa, josta tavarataloketjun osuus oli 9,7 miljardia euroa. Tavarataloja on yhteensä yli 90 eri puolilla maata (2017).


title: El Corte Inglés

text: El Corte Inglésin tytäryhtiöitä ovat muun muassa Viajes El Corte Inglés (matkatoimisto), Hipercor (hypermarketketju), Supercor (supermarketketju), Informática el Corte Inglés (IT-palvelut), Sfera (muotivaate- ja kosmetiikkaketju), BriCor (kodintavara- ja puutarhaketju) sekä Óptica 2000 (optikkoketju). Financiera El Corte Inglés on rahoitusyhtiö, joka toimii yhteistyössä Santander-pankin kanssa. Tytäryhtiöistä Viajes El Corte Inglés, Informática el Corte Inglés ja Sfera toimivat myös Espanjan ulkopuolella.


title: El Corte Inglés

text: Yhtiön perusti vuonna 1934 Ramón Areces, joka omisti räätälinliikkeen Madridin Calle Preciadosilla. Arecesin kuoltua vuonna 1989 hänen seuraajakseen nimettiin Isidoro Álvarez, josta tuli pian yksi Espanjan vaikutusvaltaisimmista henkilöistä. Vuonna 1995 El Corte Inglés osti ainoan merkittävän kilpailijansa, Galerias Preciadosin. Vuonna 2001 avattiin ensimmäinen Espanjan ulkopuolinen liike Lissabonissa, Portugalissa. Toinen Portugalin tavarataloista sijaitsee Vila Nova de Gaiassa, Porton metropolialueella (2014).


title: Mikseri.net

text: Mikseri.net on suomalainen musiikkiportaali, joka sisältää ilmaista suomalaista mp3-muodossa olevaa musiikkia. Se on Suomen suurin ilmaisen musiikin Internet-jakelija ja yhteisö. Vuonna 2005 sivuston taustalle perustettiin osakeyhtiö Mikseri Finland Oy. Mikseri.net siirtyi Reflekto Oy:n omistukseen vuonna 2009.


title: Mikseri.net

text: Mikseri.net perustuu siihen, että artistit voivat lähettää sinne kappaleitaan MP3-muodossa ilmaiseksi kaikkien kuunneltavaksi. Rekisteröityneet käyttäjät voivat luoda omia projektejaan, arvostella ja kommentoida kappaleita, sekä kirjoittaa forumille tai pikaviestinä suoraan toisille käyttäjille. Mikseri.net on myös järjestänyt yhdessä Universal Musicin kanssa kaksi kilpailua, joissa parhaiksi valitut osallistujat ovat päässeet "Greatest Bits" -levylle. Mikseri.net:in sivuilla toimi koekäytössä MikseriWiki joka oli GFDL-lisensoitu käyttäjien muokattavissa oleva avoin musiikkitietopankki. Ominaisuus kuitenkin lakkautettiin.


title: Mikseri.net

text: Mikseri.netiin rekisteröityminen on ilmaista. Sivustolla on myös maksullinen Goldmember-jäsenyys, joka on tarkoitettu käyttäjille, jotka haluavat tukea Mikseri.netiä. Goldmemberin etuihin kuuluu esimerkiksi, ettei lähetettävien MP3-tiedostojen bittivirtaa rajoiteta.


title: Mikseri.net

text: Entisistä Mikseri.netin artisteista levytyssopimuksen ovat saaneet muun muassa Uniklubi, Happoradio, @junkmail, Chorale, Steen1, Pyhimys, Stella, Kivimetsän Druidi, Piru Kange ja Dirty Licks.


title: Mikseri.net

text: Idean Mikseri.netistä sai joulukuussa 2000 Arto Aaltonen. Mukana ideoinnissa oli myös Miikka Koivuniemi. Ensimmäinen versio julkaistiin puolivuotisen kehitystyön jälkeen 27. toukokuuta 2001.


title: Kilderik I

text: Kilderik I ("Childeric", noin 436–481 Tournai), oli saalilaisten frankkien herttua ja kuningas vuodesta 457 vuoteen 481. Todennäköisesti hän oli kuningas Merovechin poika. Hänen puolisonsa oli Thüringenin Basine ja heidän poikansa Klodvig.


title: Kilderik I

text: Hunnien armeija ryösti tämän prinssin mukaansa jo lapsuudessa ja kuin ihmeen kautta hän pääsi pakenemaan frankkisotilaan avustuksella. Tarinoiden ja niitä käyttäneiden lähteiden mukaan hän ei ollut oikea kuningas todellisuudessa ennen kuin hänet oli kerran syrjäytetty ja hän oli uudelleen noussut valtaan.


title: Kilderik I

text: Historiallisesti lienee kuitenkin todennäköisempää, että Kilderik nousi valtaan isänsä kuoltua noin vuonna 467 tai 458. Perinteisen soturiseurueensa kanssa hän asettui pääkaupunkiinsa Tournaihen, joka oli maalla, jonka hän oli saanut roomalaisilta "foederatus"-maana. Samaan aikaan hän piti yllä rauhaa liittolaistensa kanssa.


title: Kilderik I

text: Soissonsissa kasarmiaan ja hallintoaan pitävän roomalaisen Aegidiuksen kanssa Kilderik löi vuonna 463 Orléansissä länsigoottien joukot. Näiden tarkoituksena oli laajentaa valta-aluettaan Loire-joen suuntaisesti. Aegidiuksen kuoleman jälkeen hän liittoutui roomalaisen kuvernööri Pauluksen kanssa luoden yhteiset gallialais-roomalaiset ja frankkien joukot, jotka voittivat gootit ja saivat runsaan ryöstösaaliin.


title: Kilderik I

text: Viholliset palasivat takaisin Angersiin, mutta Kilderik tuli paikalle seuraavana päivänä ja seurauksena oli taistelu. Paulus sai taistelussa surmansa ja Kilderik valloitti kaupungin. Kun hän näin oli vapauttanut kaupungin, hän lähti seuraamaan saksien sotajoukkoja Loiren Atlanttiin laskevaan suistoon saakka. Siellä Kilderik surmasi vihollisensa. Gregorius Toursilaisen mukaan hän pysäytti myös Italiaa valloittamaan menossa olleen alemannien sotajoukon.


title: Kilderik I

text: Varhaiskeskiajan ja myöhäisantiikin ei-roomalaisista hallitsijoista on tietoja hyvin rajoitetusti. Näin on myös frankkihallitsijoiden kohdalla: faktoja on vähän, tarinoita enemmän. Tarinoiden mukaan frankit ajoivat Kilderikin maanpakoon, koska tämä oli naistenmiehenä vietellyt heidän vaimonsa. Maanpaossa hän oli Thüringenissä, jonka kuninkaan Basinsin ja kuningattaren Basinen vieraana hän oli. Palattuaan takaisin maanpaosta olisi hän tarun mukaan ottanut puolisokseen kesti-isäntänsä puolison. Tämä Gregorius Toursilaisen kirjan "Historia Francorumin" kertoma tarina on kuitenkin täysin legendaarinen.


title: Kilderik I

text: Totta kuitenkin on. että Kilderik I kuoli 481 ja haudattiin pääkaupunkiinsa Tournaihin, ja, että häneltä jäi poika Klodvig, josta tuli saalilaisten frankkien kuningas.


title: Kilderik I

text:
Kun 27. toukokuuta vuonna 1653 muurari Adrien Quinquin työskenteli Tournain Saint-Brice -kirkon jälleenrakennustyömaalla, hän löysi merovinkiaikaisen haudan, joka sisälsi erilaisia esineitä: kultarahoja sisältävän nahkapussin, kultaisen rannerenkaan, muutaman rautaesineen, useita granaatein koristeltuja kultaesineitä, joiden joukossa 300 mehiläistä. Yksi esineistä oli sormus, ja siinä oli kirjoitus
Näin hauta voitiin tunnistaa Kilderik I:n haudaksi.


title: Kilderik I

text: Espanjan Alankomaiden tuolloinen kuvernööri Leopold William innostui löydöstä Brysselissä ja sai Jean-Jacques Chifflet'n julkaisemaan tiedot latinaksi 1755 teoksena: "Anastasis Childerici I Francorum regis, sive thesaurus sepulchralis Tornaci Neviorum effossus et commentario illustratus". Samalla Leopod William siirsi löydöt Wieniin Habsburgeille, jotka puolestaan lahjoittivat ne Ranskan kuninkaalle Ludvig XIV:lle. Tämä ei kuitenkaan osannut arvostaa lahjaa, vaan ne hautautuivat Louvren kirjastoon, jonka kokoelmista tuli Ranskan kansalliskirjasto vallankumouksen myötä. Napoleon kuitenkin innostui Kilderikin haudan löydöistä ja teki mehiläisestä keisarikunnan tunnuksen Ranskan liljan ("fleur-de-lys") sijasta.


title: Kilderik I

text: Yöllä 5–6. marraskuuta 1831 Kilderikin lähes 80 kiloa painava kulta-aarre ryöstettiin kirjastosta ja sulatettiin. Joitakin yksittäisiä osia säilyi, koska niitä oli kätketty Seine-jokeen. Näihin kuului muun muassa kaksi mehiläistä. Nykypäiviin on kuitenkin säästynyt löytöhetken hyvää dokumentaatiota esineistä sekä myös Habsburgeille tehtyjä jäljennöksiä.


title: Luistin

text: Luistimet ovat luistelua varten suunnitellut kengät, joiden pohjissa on tätä tarkoitusta varten terät.


title: Luistin

text:
Manchester Metropolitan -yliopiston tutkimuksen mukaan eteläinen Suomi sopisi parhaiten luistinten keksimisalueeksi. Vanhimmat Pohjois-Euroopasta löydetyt eläimen luista valmistetut luistimet on ajoitettu 5000 vuoden päähän. Luistinten keksimiseen uskotaan johtaneen sen, että ne helpottivat liikkumista ja siten elannon hankkimista. Federico Formentin ja Alberto Minettin johtaman tutkimusryhmän mukaan Suomen asukkaat pystyivät hyödyntämään keksintöä pitkään muita paremmin hyväkseen.. Tulos perustuu matemaattiseen malliin, jonka mukaan Suomen oloissa luusta tehtyjen luistinten käyttö vähentää energiankulutusta 10 %. Norjassa vastaava säästö on 3 % ja Ruotsissa, Saksassa sekä Alankomaissa alle prosentti. Väitettä tukee myös se, että eteläisessä Suomessa on tiheimmin järviä sadan neliökilometrin alueella.
Tuolloin luistimilla olisi liikuttu eteenpäin sauvojen avulla. Luistimilla ei potkittu vauhtia. Museoviraston mukaan Suomesta ei tiettävästi kuitenkaan ole löydetty kivikautisia luistimia.


title: Luistin

text: Brittiläisen tietosanakirja Encyclopædia Britannican mukaan luistelu keksittiin todennäköisimmin Skandinaviassa noin 1 000 eaa. Luistimien terät valmistettiin hirven, härän, poron tai muiden eläinten luista. Tarkalleen ei tiedetä, koska metallinen terä tuli luistimiin, mutta varhaiset alankomaalaiset piirrokset kuvaavat metalliterällä varustettuja luistimia. 1800-luvun loppuun mennessä luistimissa oli puiset jalansijat, joihin oli kiinnitetty metalliset terät, sekä nahkaiset kiinnitysremmit. Luistinta kehitti merkittävästi yhdysvaltalainen E. W. Bushnell vuonna 1850, jolloin hän esitteli ensimmäisenä kokoteräksiset luistimet. Taitoluistimien kärjessä olevat piikit kehitettiin vuoden 1900 jälkeen. Piikit auttavat tiettyjen hyppyjen tekemisessä.


title: Luistin

text: Toistaiseksi ei olla kyetty selittämään miksi luistimet toimivat. Yleinen luulo on, että luistelu on mahdollista, koska luistimien terä aiheuttaa jäähän paineen, jonka ansiosta jään sulamispiste alenee ja jää sulaa. Tutkimuksissa on kuitenkin todettu, ettei paine kasva niin suureksi että se alentaisi jään sulamispistettä tarpeeksi. Toinen selitys on, että terän ja jään välinen kitka sulattaa jään hetkeksi ja luistimet liikkuisivat sulan vesipatsaan päällä.


title: Luistin

text: Lawrencen yliopiston emeritusprofessori Robert M. Rosenbergin "Physics Today" -lehteen vuoden 2005 joulukuussa kirjoittaman artikkelin mukaan jään pinnan molekyylit voivat väreillä, sillä niiden yläpuolella ei ole jäätyneitä molekyylejä, jotka pitäisivät ne paikoillaan. Rosenbergin teorian mukaan jään pinnan liukkaus johtuu sen väreilevistä molekyyleistä, jotka käyttäytyvät nesteen tavoin.


title: Luistin

text: Luistimia on eri tarkoitukseen erityyppisiä:


title: Hurme

text: Hurme voi tarkoittaa seuraavia asioita:


title: Pekko Aikamiespoika

text: Pekko Aikamiespoika on Timo Koivusalon luoma ja esittämä komediahahmo 1990-luvulta. Pekko esiintyi ensimmäisen kerran televisiossa kertomassa vitsejä Yle TV2-kanavan viihdeohjelmassa Kansanhuvit. Pekko on myös tehnyt cameoroolin elokuvassa "Johtaja Uuno Turhapuro – pisnismies" (1998), joka jäi hahmon viimeiseksi esiintymiseksi valkokankaalla.


title: Pekko Aikamiespoika

text: Pekko sai oman kahdeksanosaisen televisiosarjan "Pekko Aikamiespoika" alkuvuodesta 1993. Sarjan ohjasi Visa Mäkinen. Kaikki viisi Pekko-elokuvaa on nähty myös televisiosarjaversioina Yle TV2-kanavalla.


title: Pekko Aikamiespoika

text: Visa Mäkinen olisi halunnut tehdä hahmosta elokuvan, mutta ei päässyt Koivusalon kanssa yhteisymmärrykseen hahmon oikeuksista, jotka koskivat aiemmin tehtyä "Pekko"-televisiosarjaa. Koivusalo teki elokuvan lopulta ilman Mäkistä. Ensimmäinen elokuva "Pekko Aikamiespojan poikamiesaika" valmistui vuonna 1993. Viimeisin Pekko-elokuva "Pekko ja unissakävelijä" on vuodelta 1997.


title: Pekko Aikamiespoika

text: Ensimmäisen Pekko-elokuvan, "Pekko Aikamiespojan poikamiesaika", ohjasi Sina Kujansuu. Elokuva esitettiin seuraavana vuonna kahdeksanosaisena, laajennettuna televisiosarjana, jossa itse elokuvaan kuulumattomat kohtaukset oli kuvattu jälkikäteen. Seuraavan neljän vuoden aikana Timo Koivusalo ohjasi ja käsikirjoitti neljä muuta Pekko-elokuvaa: "Pekko ja poika" (1994), "Pekko ja massahurmaaja" (1995), "Pekko ja muukalainen" (1996) sekä "Pekko ja unissakävelijä (1997)". Nämä neljä elokuvaa on esitetty neliosaisina televisiosarjoina ensi-iltaa seuraavana vuonna Yle TV2-kanavalla.


title: Pekko Aikamiespoika

text: Elokuvien keskeinen tapahtumapaikka on Keski-Suomessa sijaitseva kuvitteellinen Tyräahon kylä.


title: Pekko Aikamiespoika

text: Koivusalo on myös tehnyt aiheeseen liittyviä oheistuotteita, kuten ""Pekko"" ja ""Pekko 2"" -nimiset vitsikasetit, musiikkialbumin ""Pekko Aikamiespoika"" (1992) sekä romaanin ""Pekko ja Outolintu"" (1997).


title: Janne Hurme

text: Janne Petteri Hurme (s. 27. marraskuuta 1973) on suomalainen laulaja-muusikko.


title: Janne Hurme

text: Hurmeen ura alkoi rock-muusikkona 1980- ja 1990-lukujen taitteessa. Läpimurtonsa hän teki iskelmälaulajana vuonna 1995 kappaleella "Kirje". Muita Hurmeen esittämiä tunnettuja kappaleita ovat muun muassa "Tinasormus", "Postikortti" ja "Elämän malja".


title: Janne Hurme

text: Hurme toimii myös hard rock -musiikkia esittävän Human Temple -yhtyeen laulajana. Hänen vakituinen taustayhtyeensä on Power of Cover.


title: Janne Hurme

text: Hurme on laulanut myös Dream Asylum -yhtyeessä, joka ei ole enää toiminnassa.


title: Janne Hurme

text: Vuonna 2014 Hurme oli mukana Hausmyllyn uusintaversiossa "Aurinko"-biisistä, josta tehtiin myös musiikkivideo.


title: Janne Hurme

text: Hurme oli yksi Vapauspuolueen ehdokkaista vuoden 2011 eduskuntavaaleissa Varsinais-Suomen vaalipiirissä ja hän sai 43 ääntä. Vuoden 2017 kuntavaaleissa hän oli ehdokkaana Perussuomalaisten listalta Turun kaupunginvaltuustoon ja sai 62 ääntä.


title: Janne Hurme

text: Hurme avioitui ruotsalaisen Annica-etunimisen naisen kanssa heinäkuussa 2017. Hän oli aiemmin naimisissa Sari Hurmeen kanssa, josta erosi vuonna 2012. Heillä on yhteinen Verneri-niminen poika.


title: Festivaali

text: Festivaali on yleensä säännöllisesti pidettävä juhla, kuten elokuva- tai musiikkifestivaali. Sana on peräisin latinan sanasta "festīvus", joka tarkoittaa ”juhlallinen”.


title: Festivaali

text: Tunnettuja festivaaleja Suomessa ovat esimerkiksi Ruisrock, Provinssirock, Ilosaarirock, Ankkarock, Pori Jazz, Qstock, Rock the Beach, Weekend Festival, Tuska Open Air Metal Festival, Imatra Big Band Festival, Maata näkyvissä -festarit, Sauna Open Air Metal Festival, Raumanmeren juhannus, Down By The Laituri, Himos Festival, Meripäivät, Helsingin juhlaviikot ja Savonlinnan oopperajuhlat.


title: Katsastus (elokuva)

text: Katsastus on Matti Ijäksen ohjaama, vuonna 1988 valmistunut tv-elokuva, joka perustuu Joni Skiftesvikin novelleihin "Vanha mies", "Näprääjä", "Katsastus" ja "Vainajan veli". Kaksi ensiksi mainittua novellia on julkaistu kokoelmassa "Puhalluskukkapoika" "ja" "taivaankorjaaja" (1983) ja jälkimmäiset kokoelmassa "Tuulen poika" (1985). Kaikki novellit on julkaistu yhteiskokoelmissa "Viltteri ja Mallu" (2003) ja "Katsastus" (2010).


title: Katsastus (elokuva)

text: Elokuvan päähenkilöitä ovat pohjoissuomalaiset kaverukset, kolmekymppinen Viltteri (Vesa Vierikko) ja nelikymppinen Öövini (Sulevi Peltola), sekä Viltterin vaimo Mallu (Kaija Pakarinen) ja Mallun veli Junnu (Markku Maalismaa). Elokuvan alussa Viltteri ja Mallu menevät naimisiin ja saavat lapsen, ja Öövinikin joutuu kohtaamaan keski-ikäistymisensä. Viltterin auton katsastusreissusta kehittyy pienimuotoinen road movie Ruotsiin ja takaisin. Elokuva on kuvattu Torniojokilaaksossa ja Helsingin seudulla.


title: Katsastus (elokuva)

text: Katsastus on noussut harvojen suomalaisten kulttielokuvien joukkoon. Elokuvan varsinainen teema on vanheneminen, mutta sen käsitteleminen poikamaisen uhon kautta on tuonut elokuvalle ystäviä erityisesti nuorten miesten joukosta.


title: Katsastus (elokuva)

text: Teema-kanavan yleisöäänestyksessä marraskuussa 2008 Katsastus valittiin 1980-luvun suosituimmaksi tv-ohjelmaksi. Elokuvan kaupallinen DVD-tallenne tuli myyntiin helmikuussa 2010. Skiftesvik on kirjoittanut Katsastuksen myös näytelmäksi. Sen kantaesitys oli Oulun kaupunginteatterissa syksyllä 2010 Tuomo Aitan ohjaamana. Näytelmä on sisällöltään laajempi kuin tv-elokuva. Oulun jälkeen näytelmää on esitetty mm. Lahden kaupunginteatterissa, Haminan teatterissa, Kuusankosken teatterissa ja Ykspihlajan Työväen Näyttämöllä Kokkolassa. Kesäteatterit mukaan lukien näytelmää on esitetty yli kymmenessä teatterissa.


title: Kjell Hallbing

text: Kjell Hallbing (s. 5. marraskuuta 1934 Bærumissa, k. 6. toukokuuta 2004 Tønsbergissa) oli norjalainen kirjailija.


title: Kjell Hallbing

text: Hallbing kirjoitti elämänsä aikana yhteensä 160 kirjaa, joista suosituimmiksi nousivat Louis Masterson -salanimellä kirjoitetut, Texas Rangerista ja myöhemmin liittovaltion šeriffistä Morgan Kanesta kertovat lännenkirjat. Kaiken kaikkiaan Morgan Kane -kirjoja ilmestyi 83 (joista suomennettu 80). Hän on käyttänyt myös salanimiä Ward Cameron, Leo Manning, Lee Morgan ja Colin Hawkins sekä omaa nimeään.


title: Kjell Hallbing

text: Hallbing aloitti kirjoittamisen harrastuksena pankkityönsä ohessa, mutta myöhemmin siitä tuli hänelle täysipäiväinen ammatti. Hänen ensimmäinen kirjansa oli vuonna 1961 omalla nimellään julkaistu teos "Ubåt-kontakt", ja samana vuonna hän kirjoitti myös ensimmäisen Villiin länteen sijoittuvan teoksen "Portrett av en revolvermann".


title: Kjell Hallbing

text: Hallbing on Norjan kaikkien aikojen suosituin kirjailija. Hänen teoksiaan on myyty kaikkiaan yli 22 miljoonaa kappaletta, joista Morgan Kane -kirjoja jo yksistään Norjassa yli 11 miljoonaa. Teoksia on julkaistu muun muassa Ruotsissa, Suomessa, Tanskassa, Islannissa, Puolassa, Saksassa, Espanjassa, Ranskassa, Alankomaissa ja Isossa-Britanniassa.


title: Vihreä Nuoli

text: Vihreä Nuoli () on fiktiivinen supersankarihahmo, joka esiintyy yhdysvaltalaisen sarjakuvakustantamo DC Comicsin julkaisemissa sarjakuvissa. Vihreän Nuolen loivat Mort Weisinger ja sarjakuvapiirtäjä George Papp, ja hahmo esiintyi ensimmäisen kerran vuoden 1941 marraskuussa julkaistussa "More Fun Comics" -sarjakuvalehden numerossa 73. Yhdysvalloissa Vihreä Nuoli esiintyy omassa nimikkolehdessään.


title: Vihreä Nuoli

text: Vihreä Nuoli on todellisuudessa miljardööri ja liikemies Oliver Queen, joka on hyvin tunnettu julkisuuden henkilö kotikaupungissaan Star Cityssä, jota hän suojelee Vihreän Nuolen suoman toisen persoonallisuutensa turvin. Pitkälti nykyajan Robin Hoodia muistuttava Vihreä Nuoli on mestarillinen jousiampuja. Hän käyttää jousissaan tavallisten nuolten ohella lukuisia erikoisominaisuuksilla, kuten savupommeilla, kyynelkaasulla ja räjähteillä, varustettuja nuolia.


title: Vihreä Nuoli

text: Ensiesiintymisensä aikaan Vihreä Nuoli esiteltiin lukijoille hyvin samantapaisena hahmona kuin niin ikään DC Comicsin julkaisuissa seikkaillut Batman, mutta lopulta käsikirjoittajat muokkasivat hahmon omanlaisekseen ja loivat Vihreän Nuolen ympärille myös uusia sivuhahmoja. Ensiesiintymisensä jälkeen hahmo sai paljon huomiota "More Fun Comicsin" julkaisemissa sarjakuvissa ja teki myös satunnaisia esiintymisiä muissa sarjakuvalehdissä, mutta vielä yli kaksi vuosikymmentä ensiesiintymisensä jälkeen Vihreä Nuoli ei ollut lukijoiden keskuudessa yhtä suosittu kuin DC Comicsin muiden sarjakuvien supersankarihahmot. 1960-luvulla piirtäjä Neal Adams ja käsikirjoittaja Denny O'Neil uudistivat hahmoa merkittävästi: esimerkiksi Oliver Queenin asema miljardöörinä poistettiin ja Vihreästä Nuolesta muokattiin vähempiosaisten kansalaisten puolustaja. 1970-luvulla hahmo lisättiin mukaan Vihreän Lyhdyn seikkailuihin sarjakuvissa, ja tämä kasvatti Vihreän Nuolen suosiota merkittävästi. Sittemmin Vihreästä Nuolesta on tullut yksi DC Comicsin suosituimmista sarjakuvasankareista.


title: Vihreä Nuoli

text: 1990-luvulla Oliver Queenin Vihreä Nuoli sai surmansa ja hänen tilalleen Vihreän Nuolen perinnön jatkajaksi valittiin Oliverin poika, Connor Hawke. Tämä osoittautui kuitenkin epäonnistuneeksi ratkaisuksi, eikä Connor Hawken Vihreä Nuoli saavuttanut yhtä suurta suosiota. Käsikirjoittaja Kevin Smith herätti Oliver Queenin hahmon henkiin 2000-luvun alussa. 2000-luvulla Vihreä Nuoli on esiintynyt muun muassa Mustan Kanarialinnun kanssa sekä Oikeuden Puolustajien jäsenenä. Vihreä Nuoli uudistettiin DC Comicsin 52 muun sarjakuvahahmon ohella vuonna 2011 osana DC Comicsin The New 52 -sarjaa.


title: Vihreä Nuoli

text: DC Comicsin julkaisemien sarjakuvien ulkopuolella Vihreän Nuolen rooli oli alkujaan hyvin pieni, sillä hahmon ainoa esiintyminen televisiossa tapahtui 1970-luvun animaatiosarjassa "Superystävät", jossa hänen roolinsa rajoittui yhteen jaksoon. 2000-luvulla Oliver Queenin Vihreän Nuolen palattua sarjakuviin hahmon rooli kasvoi myös sarjakuvien ulkopuolella ja Vihreä Nuoli esiintyi muun muassa animaatiosarjoissa "Justice League Unlimited", "Young Justice", "Batman" ja "Batman – pelottomat", DC-universumin alkuperäisissä animaatioelokuvissa sekä televisiosarjassa "Smallville". Vuonna 2012 alkoi The CW:n tuottama televisiosarja "Arrow", jossa Vihreä Nuoli on pääosassa. Hahmoa näyttelee Stephen Amell.


title: Vihreä Nuoli

text:
Vihreä Nuoli ja hänen teini-ikäinen apurinsa Speedy esiintyivät ensimmäisen kerran DC Comicsin vuoden 1941 marraskuussa julkaiseman "More Fun Comicsin" numerossa 73. Sarjakuvan taiteili sarjakuvapiirtäjä George Papp, joka loi Vihreän Nuolen aiemmin muun muassa DC Comicsin Teräsmiehen nimikkolehden parissa työskennelleen Mort Weisingerin kanssa. Robin Hoodin ilmeisen vaikutuksen ohella Weisinger otti vaikutteita hahmoa luodessaan Edgar Wallacen vuoden 1923 romaanista "Vihreä jousimies". Vihreä Nuoli sai myös vaikutteita Batmanista paitsi esiintymisestä sarjakuvien kostaja-hahmona, myös ympärilleen luoduista sivuhahmoista ja tapahtumapaikoista. Esimerkiksi Vihreän Nuolen apuri Speedy on rinnastettavissa Batmanin apuri Robiniin, ja Vihreän Nuolen suosima kulkuväline Arrow-Car ja hänen piilopaikkansa Arrow-Cave ovat saaneet innoituksensa Batmanin auto Batmobilesta ja tämän piilopaikka Lepakkoluolasta. Vihreän Nuolen todellisen henkilöllisyyden Oliver Queenin persoona miljardöörinä, liikemiehenä ja tunnettuna naistenmiehenä pohjautuu pitkälti Bruce Wayneen, Batmanin todelliseen henkilöllisyyteen. Muita yhteneviä seikkoja hahmojen välillä ovat muun muassa Vihreän Nuolen käyttämä Arrow-Signal, joka on verrattavissa Batmanin käyttämään Batsignaliin, sekä Vihreän Nuolen arkkivihollinen Bull's Eye, joka on klovnin olemukseltaan hyvin samanlainen kuin Batmanin arkkivihollinen Jokeri.
Sarjakuvan kultakauden Oliver Queen tuli tunnetun rikkaaksi löydettyään kultaisen Amerikan intiaani -patsaan arkeologisissa kaivauksissa. Samoihin aikoihin hän liittoutui tulevaisuuden suojattinsa Roy Harperin kanssa, taistellakseen rosvokoplaa vastaan, joka luuli Queenin etsivän vain kultaa kaivauspaikalta. Kaksikko taisteli roistoja vastaan jousiammuntataidoillaan, jonka seurauksena Queen innostui ottamaan itselleen supersankariroolin Vihreänä Nuolena.


title: Vihreä Nuoli

text: Sarjakuvien hopeakaudella miljonääri Oliver Queen oli purjehtimassa merellä jahdillaan, kun merirosvot kaappasivat aluksen ja jättivät hänet meren armoille. Queen ajautui hylätylle saarelle, jossa selviytyäkseen hänen täytyi opetella metsästämään keihäällä ja nuolella. Myöhemmin samat merirosvot saapuivat saarelle ryöstettyään monia muita laivoja ja samalla tapettuaan matkustajat. Tilaisuuden tullen Queen pääsi pois saarelta, kun hän käytti opettelemiaan jousiammuntataitoja vallatakseen merirosvojen laivan itselleen.


title: Vihreä Nuoli

text: Saarella vietetty aika oli muuttanut Queenin ja hän ryhtyi taistelemaan rikollisuutta vastaan Vihreänä Nuolena, jonka suojatistaan Roy Harperista tuli hänen Speedy-niminen apurinsa. Vihreä Nuoli antoi pois osan omaisuudestaan, jotta hänellä olisi enemmän aikaa toimia supersankarina yhdessä muiden Oikeuden puolustajien kanssa. Hän myös rakastui Mustaan Kanarialintuun. Queen ei kuitenkaan pystynyt asettumaan aloilleen ja seikkaili halki Amerikan, kunnes hän kuoli lentokonepommituksessa. Queenin poika Conner Hawke otti isänsä roolin Vihreänä Nuolena. Kuukausia myöhemmin Queen palasi takaisin Star Cityyn, kun Vihreä Lyhty Hal Jordan herätti hänet uudelleen henkiin. Oliver Queen rakensi elämänsä uudelleen ja palasi Vihreäksi Nuoleksi poikansa ja muiden suojattiensa ja ystäviensä seuraan.


title: Vihreä Nuoli

text: Frank Millerin "Yön ritarissa" Vihreä Nuoli esiintyy sarjan neljästä osasta viimeisessä vanhana, kaljuna ja parrakkaana. Hänen kätensä on amputoitu, josta hän on katkera Teräsmiehelle.


title: Vihreä Nuoli

text: 1970-luvun alussa ilmestyi suomeksi muutama Batmanin ja Teräsmiehen yhteislehti, joissa Oliver Queen esiintyi nimellä Punainen Nuoli.


title: Vihreä Nuoli

text: Vihreä Nuoli esiintyi ensimmäisen kerran näytelmäroolissa "Smallville"-sarjan jaksossa ”Arrow” lokakuussa 2006, jossa hahmoa näytteli Justin Hartley.


title: Vihreä Nuoli

text: Oliver Queenin yhtiö mainittiin jo sarjan pilottijaksossa (helikopterissa Lionel Luthorin lukiessa sanomalehteä). Varsinaisen esiintymisen Oliver Queen teki Smallvillen kuudennen kauden jaksoissa rikkaana nuorena miehenä, jolla on yhteinen menneisyys Lex Luthorin kanssa. Sittemmin hän on käyttänyt varallisuuttaan ja Vihreän Nuolen alter egoa estääkseen Luthorin aikeet muun muassa tuhoamalla hänen tehtaitaan ja vakoilemalla Luthorin uusien projektien edistystä. Queen perusti supersankari ryhmän, joka esiteltiin jaksossa ”Justice”, jossa työskentelevät erinäiset sankarit, kuten Vesimies, Salama ja Cyborg. Myös Clark Kent ja Musta Kanarialintu ovat olleet hetkellisesti ryhmän apuna. Queen lopetti sarjan aikana hetkellisesti Vihreän Nuolen seikkailut saadessaan selville olleensa orpo ja ryhtyi viettämään railakasta elämää naisten ja alkoholin parissa. Queen kuitenkin ryhdistäytyi Chloe Sullivanin ansiosta, joka auttoi häntä takaisin normaaliin elämäänsä.


title: Vihreä Nuoli

text: Vihreällä Nuolella oli yhden jakson mittainen vierasesiintyminen "Superystävät"-animaatiosarjassa vuonna 1974. Hahmon äänenä oli Norman Alder.


title: Vihreä Nuoli

text: Vihreällä Nuolella oli vakituinen vieraileva rooli "Justice League Unlimitedissa", jossa hahmon äänenä oli Kin Shriner. Se kuului Oikeuden Puolustajiin, joskin ei aluksi halunnut liittyä ryhmään, koska oletti heidän vain keskittyvän suurtapahtumiin, jonka myötä vähemmälle huomiolle jäävät pikkurikokset jäisivät huomaamatta. Vihreällä Nuolella on sarjan aikana romanttinen suhde Mustan Kanarialinnun kanssa.


title: Vihreä Nuoli

text: Vihreä Nuoli esiintyi "Batman"-sarjan viidennelle tuotantokaudella kolmessa jaksossa. Hahmon äänenä oli Chris Hardwick.


title: Vihreä Nuoli

text: Vihreä Nuoli teki ensiesiintymisensä jaksossa ”Vertigo”, jossa se saapui Gotham Cityyn epäillessään Bruce Waynea kaupungissa levinneestä sairauksesta. Hän kuitenkin selville tapahtumien takana olleen Count Vertigo, joka oli hänen alter egonsa Oliver Queenin entinen työntekijä. Se oli varastanut Queen-yhtiön teknologiaa ja hylännyt pomonsa autiolle saarelle. Vihreä Nuoli esiintyi vielä tuotantokauden kaksiosaisessa päätösjaksossa.


title: Vihreä Nuoli

text: Vihreä Nuoli on "Batman – pelottomat" -animaatiosarjan vierailevista hahmoista eniten esiintymisiä tehnyt hahmo, jonka äänenä toimi James Arnold Taylor.


title: Vihreä Nuoli

text: Vihreä Nuoli on usein sarjan jaksoissa kilpailemassa Batmanin kanssa muun muassa siitä kumpi saa napattua enemmän rikollisia tai kumpi saa napattua tietyn rikollisen kiinni. Kilpailuhenkisyyden teeman ohella kaksikko tekee kuitenkin yhteistyötä sovussa.


title: Vihreä Nuoli

text: Neal McDonough ääninäytteli Vihreää Nuolta lyhytanimaatioelokuvassa "" vuonna 2010.


title: Vihreä Nuoli

text: Elokuvassa Oliver Queen on matkalla lentokentälle hakemaan Dinah Lancea aikomuksenaan kosia naista. Hän kuitenkin huomaa Merlynin olevan myös paikalla ja hänelle herää epäilys. Samalla lentokentälle on saapunut Vlatavan prinsessa Perdita, joka joutuu pian hyökkäyksen kohteeksi. Vihreä Nuoli saapuu pelastamaan tytön ja pakenee hänen kanssaan ulos, jossa Merlyn yllättää heidät ja onnistuu haavoittamaan Vihreää Nuolta. Kaksikko onnistuu lopulta pakenemaan takaisin sisälle, jossa Vihreä Nuoli joutuu jälleen tappeluun Merlynin kätyriä vastaan. Voitettuaan kaksinkamppailun hän putoaa huomaamattaan ränniä pitkin alas takaisin terminaalin matkustajien odotussaliin. Samalla Merlyn yrittää tappaa molemmat, mutta Vihreä Nuoli onnistuu tyrmäyskaasulla varustetun nuolensa avulla kukistamaan Merlynin. Samalla Vihreä Nuoli on joutua tapetuksi, kun kreivi Vertigo yllättää hänet erikoisaseellaan. Hän pelastuu lopulta, kun Musta Kanarialintu saapuu paikalle ja tyrmää kreivi Vertigon ”Canary Cry” huudollaan. Tilanteen jälkeen Vihreä Nuoli päättää samalla tilaisuuden tullen kosia Mustaa Kanarialintua, joka vastaa myöntyvästi.


title: Jessica Alba

text: Jessica Marie Alba (s. 28. huhtikuuta 1981 Pomona, Kalifornia, Yhdysvallat) on yhdysvaltalainen näyttelijä ja yrittäjä. Hän on tunnettu muun muassa rooleistaan televisiosarjoissa "Flipper" ja "Dark Angel" sekä elokuvissa "Sin City" ja "Fantastic Four". Hänet on tituleerattu yhdeksi nykyajan seksisymboleista.


title: Jessica Alba

text: Alba syntyi kalifornialaisessa Pomonan kaupungissa Mark ja Catherine Alballe. Hänellä on nuorempi veli Joshua. Jessican isä työskenteli ilmavoimissa, minkä vuoksi hänen perheensä muutti ensin Biloxiin, Mississippiin ja sittemmin Del Rioon, Texasiin. Hänen ollessaan yhdeksänvuotias perhe palasi Kaliforniaan. Alba on syntyperältään useaa kansallisuutta: meksikolaista, kanadanranskalaista ja tanskalaista sukujuurta.


title: Jessica Alba

text: Alba kasvoi ”hyvin konservatiivisessa, katolisessa perheessä” ja on omien sanojensa mukaan jo viisivuotiaasta asti mieltänyt itsensä feministiksi. Lapsuudessaan Alba sairasteli paljon ja oli sairaalassa niin usein, ettei voinut kunnolla tutustua muihin koulunsa lapsiin. Myös perheen jatkuva muuttaminen eristi häntä ikätovereistaan. Alballa diagnosoitiin lapsena astma ja ADHD.


title: Jessica Alba

text: Alba valmistui 16-vuotiaana Claremont High Schoolista ja opiskeli sen jälkeen William H. Macyn perustamassa Atlantic Theater Companyssa.


title: Jessica Alba

text: Alba kiinnostui näyttelemisestä jo viisivuotiaana ja kävi ensimmäisen näytelmäkurssinsa 12-vuotiaana – voitettuaan palkinnon näyttelemiskilpailussa. Hän esiintyi lapsena Nintendon ja J. C. Penneyn mainoksissa ja teki debyyttinsä vuonna 1994 komediaelokuvassa "Hurja kesäleiri". Kuvausten oli määrä kestää kaksi viikkoa, mutta Alban rooli muuttui kahden kuukauden pestiksi kun yksi merkittävistä näyttelijöistä jätti projektin. Samana vuonna hänellä oli sivurooli Nickelodeonin nuortensarjassa "The Secret World of Alex Mack".


title: Jessica Alba

text: 1990-luvulla Alba näytteli televisiosarjan "Flipper" kahdella ensimmäisellä tuotantokaudella sekä indie-elokuvissa. Lisäksi hän vieraili muun muassa sarjoissa "Brooklyn South" ja "Beverly Hills, 90210". Vuonna 1999 Alba sai laajempaa tunnettavuutta näytellessään sivuroolin hienostotyttönä elokuvassa "Pakko olla in" sekä pääroolin elokuvassa "Levottomat kädet" ("Idle Hands").


title: Jessica Alba

text: Alba teki läpimurtonsa scifi-televisiosarjan "Dark Angel" pääroolissa vuonna 2000. Sarjan luoja James Cameron oli valinnut hänet rooliin yli tuhannen ehdokkaan joukosta. Alba sai roolistaan muun muassa Saturn Awardin ja Golden Globe -ehdokkuuden. Sarja kesti vain kaksi tuotantokautta, mutta Albasta tuli roolihahmonsa Max Guevaran myötä kansainvälinen seksisymboli. 19-vuotiaana hän pääsi "Maxim"-lehden kanteen.


title: Jessica Alba

text: Elokuvissa Alba löi itsensä läpi vuonna 2003, kun hän näytteli lupaavaa koreografia Honey Danielsia elokuvassa "Honey". Seuraavaksi hän näytteli tanssijatar Nancya noir-elokuvassa "Sin City", jonka päärooleissa oli iso rivi Hollywood-tähtiä. Elokuva perustuu Frank Millerin samannimiseen novelliin ja oli Alban ensimmäinen yhteistyö ohjaaja Robert Rodriguezin kanssa. Vuonna 2005 tulivat ensi-iltaan myös Marvel Comicsin hahmoihin perustuva "Fantastic Four", jossa Alba näytteli Näkymätöntä naista, sekä trilleri "Pinnan alla", jossa Alban vastanäyttelijä oli Paul Walker. Hän uusi Näkymättömän naisen roolinsa jatko-osassa "", joka sai ensi-iltansa vuonna 2007. Hänellä oli myös naispääosat saman vuoden elokuvissa "Good Luck Chuck" ja "The Ten". Kaikista vuoden 2007 rooleistaan Alba sai Razzie-ehdokkuudet.


title: Jessica Alba

text: Vuonna 2010 Alba esiintyi rikoselokuvassa "Tappaja sisälläni", romanttisissa komedioissa "Ystävänpäivä" ja "Pienin painajainen perheessä" sekä toimintaelokuvassa "Machete". Hän voitti huonoimman sivuosan näyttelijän Razzie-palkinnon kaikista sen vuoden rooleistaan.


title: Jessica Alba

text: Vuonna 2014 Alba uusi Nancyn roolinsa elokuvassa "", mutta on sen jälkeen esiintynyt lähinnä pienen budjetin elokuvissa. Hän alkoi myös turhautua alaan, sillä koki ettei häntä otettu näyttelijänä vakavasti. Alba kertoi kokemastaan ”esineellistämisestä” erään "Fantastic Four: Hopeasurffarin" kohtauksen kuvauksissa: ”Ohjaaja sanoi: ’Voisitko olla nätimpi kun itket? Se näyttää liian aidolta. Älä tee tuota juttua kasvoilla. Ole vain peruslukemilla, voimme tehdä kyyneleet tietokoneella’.” Alba sanoi tapauksen saaneen hänet harkitsemaan näyttelemisen lopettamista.


title: Jessica Alba

text: Alba on nykyään harvemmin julkisuudessa ja pitää itseään enemmän perheenäitinä ja yrittäjänä näyttelijän sijaan.


title: Jessica Alba

text: Alba on yksi vuonna 2011 perustetun The Honest Companyn perustajista. Yritys myy muun muassa talous- ja vauvantarvikkeita. Vuonna 2014 yrityksen liikevaihto oli 150 miljoonaa dollaria ja sen arvo miljardi dollaria. Alba on lanseerannut kosmetiikkatuotesarjan Honest Beauty sekä julkaissut kirjan "The Honest Life".


title: Jessica Alba

text: Alban ulkonäkö on saanut paljon huomiota hänen uransa aikana ja hänen nimensä on esiintynyt useiden lehtien ”maailman kaunein” -listoilla. Hän on esiintynyt myös seksikkäimpien naisten listalla lehdissä kuten "Men's Health", "Maxim" ja "FHM". Vuonna 2006 Alba pääsi "Playboyn" ”25 seksikkäintä julkkista”-listalle.


title: Jessica Alba

text: Alba on kertonut julkisuudessa kieltäytyvänsä alastonkohtauksista.


title: Jessica Alba

text: Alba kasvatettiin katoliseksi, mutta hän jätti kirkon teini-ikäisenä. Yksi syy tähän oli hänen saatuaan syyt niskoilleen siitä, että vanhemmat miehet yrittivät iskeä häntä: ”Nuorisopastorini sanoi sen johtuvan siitä, että käytin paljastavia vaatteita, vaikka en käyttänyt. Minusta tuntui, että jos mitenkään viehätin vastakkaista sukupuolta niin se oli oma syyni, mikä sai minut häpeämään vartaloani ja naisena olemista.”


title: Jessica Alba

text: 19. toukokuuta 2008 Jessica Alba meni naimisiin elokuvatuottaja Cash Warrenin kanssa neljän vuoden seurustelun jälkeen. Heillä on kaksi tytärtä, Honor (s. 2008) ja Haven (s. 2011) sekä poika Hayes (s. 2017).


title: Terri Schiavo

text: Terri Schiavo (3. joulukuuta 1963 – 31. maaliskuuta 2005) oli floridalainen nainen, joka muodostui Yhdysvalloissa passiivisen eutanasian ennakkotapaukseksi.


title: Terri Schiavo

text: Schiavo sai sydänkohtauksen kotonaan vuonna 1990. Hän sai aivovaurion ja joutui koomaan. Kaksi ja puoli kuukautta koomaan vajoamisen jälkeen hänen todettiin olevan vegetatiivisessa tilassa ilman mahdollisuutta tulla koskaan tajuihinsa.


title: Terri Schiavo

text: Schiavon huoltajaksi nimetty aviomies kävi 1990-luvun lopulta alkaen tämän vanhempien kanssa oikeustaistelua irrottaa Schiavo häntä pitäneestä ruokintakoneesta. Oikeustaistelu rikkoi osallistujien välit ja sai lopulta poliittisia piirteitä ja maailmanlaajuista huomiota. Huolimatta liittovaltion korkeimman oikeuden pyynnöistä paikallinen oikeus päätyi ratkaisuun, jonka mukaan ruokintaletku voitiin irrottaa. Letku irrotettiin 18. maaliskuuta 2005, Schiavo kuoli lopulta 31. maaliskuuta 2005.


title: Sofía (Espanjan kuningatar)

text: Sofía (koko nimi "Sofía Margarita Victoria Federica de Schleswig-Holstein-Sönderborg-Glücksburg", espanjaksi: "Sofía de Grecia y Dinamarca"; kreikaksi: "Βασίλισσα Σοφία της Ισπανίας") (s. 2. marraskuuta 1938 Ateenassa, Kreikassa) on Espanjan entisen kuninkaan Juan Carlos I:n puoliso ja Espanjan entinen kuningatar.


title: Sofía (Espanjan kuningatar)

text: Sofía on Kreikan kuningas Paul I:n (1901–1964) ja Hannoverin prinsessa Frederikan (1917–1981) lapsista vanhin. Hänen vanhempansa ovat Britannian kuningattaren Viktorian jälkeläisiä, ja huolimatta hänen synnyinmaastaan molempien puolien sukupuu on lähes yksinomaan saksalaista ja tanskalaista alkuperää. Kreikan kuningashuone on Tanskan kuningashuoneen Schleswig-Holstein-Sonderburg-Glücksburgin nuorempi sukuhaara, joka puolestaan on Oldenburgin suvun haara. Sofíalla on veli Konstantin II ja sisar Irene.


title: Sofía (Espanjan kuningatar)

text: Sofía vietti lapsuutensa Egyptissä ja Etelä-Afrikassa perheen ollessa maanpaossa Kreikasta toisen maailmansodan aikana. Perhe palasi Kreikkaan vuonna 1946. Sofía kävi koulua Schloss Salemin sisäoppilaitoksessa Saksassa ja opiskeli myöhemmin musiikkia ja arkeologiaa Ateenassa. Hän puhuu espanjaa, kreikkaa, saksaa, ranskaa ja englantia. Sofía on pescovegetaristi eli kasvissyöjä joka syö myös kalaa ja kananmunia. Hän ei katso härkätaistelua toisin kuin miehensä, joka on lajin innokas seuraaja. Sofía edusti Kreikkaa purjehduksessa vuoden 1960 kesäolympialaisissa.


title: Sofía (Espanjan kuningatar)

text: 14. toukokuuta 1962 hän nai Espanjan tulevan kuninkaan, prinssi Juan Carlos de Borbón y Borbónin, jonka oli tavannut risteilyllä Kreikan saaristossa vuonna 1954. Samalla hän luopui oikeudestaan Kreikan kruunuun ja kääntyi ortodoksista katoliseksi. Kuningasparilla on kolme lasta, prinsessat Elena ja Cristina sekä kuningas Felipe VI.


title: Sofía (Espanjan kuningatar)

text: Sofía on äitinsä kautta Britannian kuningattaren Viktorian lapsenlapsenlapsenlapsi ja siten miehensä kaukainen serkku. Samasta syystä hän on sukua myös Norjan, Ruotsin ja Tanskan kuningasperheille.


title: Sofía (Espanjan kuningatar)

text: Sofía on nimeään kantavan "Fundación Reina Sofían" (Kuningatar Sofía -säätiö) puheenjohtaja. Hän on myös "Real Academia de Bellas Artes de San Fernandon" (San Fernandon kuninkaallinen kuvataideakatemia) ja "Real Academia de la Historian" (Kuninkaallinen historia-akatemia) kunniajäsen. Rosarion, Valladolidin, Cambridgen, Oxfordin, Georgetownin, Evoran ja New Yorkin yliopistot ovat myöntäneet hänelle kunniatohtorin arvonimen. Hän on erittäin kiinnostunut huumeiden vastaisesta työstä, jonka tehtävissä hän käy kokouksissa Espanjassa ja ulkomailla. "Museo Nacional Centro de Arte Reina Sofía" Madridissa on nimetty hänen mukaansa, samoin "Aeropuerto Reina Sofía" Teneriffalla.


title: Sofía (Espanjan kuningatar)

text: Kuningattaresta on vuonna 2008 julkaistu journalisti Pilar Urbanon kirjoittama haastattelu- ja elämäkerta "La Reina muy de cerca", joka herätti hämminkiä jo ennen julkaisua. Kuningatar ilmaisi haastatteluissa varsin konservatiivisen kannan mm. homoseksuaalien parisuhteisiin, uskonnonopetukseen kouluissa sekä aborttiin. Hänen mielestään homoseksuaalien parisuhteita ei pitäisi kutsua avioliitoksi ja uskonnonopetuksen kouluissa on oltava pakollista vähintäänkin tiettyyn ikään asti, "koska lapset tarvitsevat selityksen maailman ja elämän alusta."


title: L. Ron Hubbard

text: Lafayette Ronald Hubbard (13. maaliskuuta 1911 – 24. tammikuuta 1986), yleensä tunnettu nimellä L. Ron Hubbard, oli yhdysvaltalainen kirjailija sekä dianetiikan ja skientologian perustaja. Hän kirjoitti mystis-filosofista kirjallisuutta, fiktiota, itsehoitokirjoja, runoja ja muita tekstejä. Guinnessin ennätysten kirja julisti lokakuussa 2005 hänet maailman käännetyimmäksi kirjailijaksi. Hubbardin teoksia on käännetty 71 kielelle.


title: L. Ron Hubbard

text: Hubbard syntyi Nebraskan osavaltiossa. Hänellä oli poikkeuksellisen monivaiheinen nuoruus, ja hän sai ensikosketuksensa itämaiseen filosofiaan 1920-luvulla matkoillaan Kiinaan, missä hänen isänsä palveli Yhdysvaltain laivastossa. Myöhemmin Hubbard teki tuttavuutta mustan magian kanssa ja kutsui Aleister Crowleya ystäväkseen.


title: L. Ron Hubbard

text: Ammatiltaan Hubbard oli kioskikirjailija. Hän oli hyvin tuottelias fantasia- ja science fiction -aiheisten jatkokertomusten kirjoittaja. Hubbard väitti myöhemmin tarinoiden tehneen hänestä miljonäärin, mutta toiset väittävät hänen sanoneen, että kirjoittamista parempi tapa tehdä miljoona dollaria on perustaa uskonto.


title: L. Ron Hubbard

text: Hubbardin läpimurto oli joka tapauksessa itsehoitokirja "Dianetics: The Modern Science of Mental Health" (1950, suom. "Dianetiikka – nykyajan tiede mielen terveydestä"), jota Hubbard tarjosi vaihtoehdoksi perinteisille mielenterveyden käsityksille ja hoidoille, kuten psykiatrialle ja psykologialle. Hubbard johtaa monet mielensairauksien ja -järkytysten syyt ihmismielessä piileviin muistijälkiin, ”engrammeihin”. Kahdenkeskisten istuntojen, ”auditointien”, on tarkoitus pyyhkiä muistijäljet ja auttaa kohdetta saavuttamaan ”selkeä” tila. Auditointi parantaisi myös fyysiset vammat ja sairaudet, joita Hubbard piti psykosomaattisina.


title: L. Ron Hubbard

text: Kirja sai tyrmäävän vastaanoton tiedeyhteisöltä, joka piti Hubbardin yrityksiä korvata terveydenhuollon vakiintuneet käsitykset perusteettomina ja menetelmiä epätieteellisinä. "Dianetics" oli kuitenkin myyntimenestys, ja moni haki dianetiikasta itselleen apua. Ennen kaikkea kirjan oppien ympärille alkoi syntyä kannattajakuntia, jotka Skientologian oman historian mukaan yhdistyivät muutaman vuoden kuluttua skientologiakirkoksi. New Jerseyn lääketieteellinen lautakunta nosti syytteen Hubbardia vastaan tämän yhteisön antaman lääketieteen opetuksen vuoksi, jolloin säätiö ajatui konkurssiin. Hubbard syytti säätiön konkurssista sinne ”soluttautuneiden kommunistien salaliittoa” ja teki näistä monta ”ilmiantoa” FBI:lle konkurssin jälkeen. Näiksi ”salaliittolaisiksi” hän syytti mm. entistä vaimoaan Sara Hollisteria sekä Dianetiikka-kirjan kustantajaa, Arthur Cepposia. Syytökset eivät johtaneet jatkotoimiin. Sen jälkeen Hubbard perusti Skientologia-kirkon. Ensimmäinen toimipiste perustettiin New Jerseyyn 1953. Keskeiset toiminnot siirtyivät pian Britanniaan, josta käsin Hubbard johti niitä Lontoon toimistostaan. Vuonna 1959 skientologian kansainväliseksi päämajaksi tuli Saint Hillin kartano Englannin Sussexissa.


title: L. Ron Hubbard

text: 1960-lukuun mennessä skientologia oli osoittautunut vetovoimaiseksi, mutta kiistanalaiseksi liikkeeksi. Vaientaakseen kohua Hubbard jätti asemansa skientologien johtajana vuonna 1966. Samoihin aikoihin hän nimitti itsensä ”kommodoriksi” ja perusti Sea Organizationin eli Sea Orgin, joka nimensä mukaisesti oli skientologian edustusto maailman merillä. Pitkälti kuivalle maalle siirtynyt Sea Org jatkaa vielä nykyäänkin skientologiakirkon johtavana elimenä ja sen jäsenten ydinryhmänä.


title: L. Ron Hubbard

text: Muodollisesta vetäytymisestä huolimatta Hubbardin vaikutusvalta skientologiassa säilyi, ja kulissien takana hän pysyi sen ylimpänä auktoriteettina. Hänen kirjallinen tuotantonsa koostui noihin aikoihin lähinnä skientologian oppimateriaalista, jolla hän loi perustan Xenu-mytologialle ja ”Operating Thetan” -kehitystasoille.


title: L. Ron Hubbard

text: Operating Thetan eli OT laajentaa teorian ihmismielen muistijäljistä kattamaan kaikkeuden koko historian. Ihmisen perimmäisestä olemuksesta käytetään nimitystä ”thetan”, ja skientologian päämäärä näiden Hubbardin ”tutkimusten” valossa on vapauttaa ihmisruumiiseen kahlittu thetan.


title: L. Ron Hubbard

text: Vuosikymmenien tauon jälkeen Hubbard palasi kaunokirjallisuuden ja science fictionin pariin kirjalla "Battlefield Earth" (1980). Tarina kertoo vihamielisen psychlos-nimisen muukalaisrodun valtaamasta Maa-planeetasta. Sen on helppo nähdä heijastavan Hubbardin kielteistä käsitystä psykiatrian alasta. Muukalaisista ilkeimpiä ovatkin puoskareiksi kuvatut ”katristit”, jotka kohtelevat ihmisiä tavalla, josta Hubbard syytti psykiatreja: eläiminä. Vuonna 2000 "Battlefield Earthistä" ilmestyi elokuvasovitus "Taistelukenttä Maa".


title: L. Ron Hubbard

text: Hubbard jatkoi suurellisella, kymmenessä osassa julkaistulla "Mission Earth" -romaanilla. Sen ensimmäinen kirja ilmestyi 1985, viimeiset osat kirjailijan jo kuoltua. Kaikkiaan 1,2 miljoonaa sanaa sisältävä teos on pisimpiä koskaan kirjoitettuja kirjasarjoja. "Mission Earth" on lajityypiltään satiirista science fictionia, joka kommentoi ja arvostelee vallitsevaa yhteiskuntaa paljolti Jonathan Swiftin "Gulliverin retkien" hengessä.


title: L. Ron Hubbard

text: Hubbard vietti viimeiset vuotensa vältellen julkisuutta ja veroviranomaisia, jotka epäilivät, että osa skientologiakirkon taloudellisesta tuotosta virtasi sen perustajalle. Hubbard kuoli 24. tammikuuta 1986. Skientologiakirkko tiedotti pian, että olemassaolo ruumiillisena olentona oli käynyt Hubbardille hyödyttömäksi ja tämä oli siirtynyt jatkamaan skientologisia tutkimuksiaan vapaana sen rajoituksista.


title: L. Ron Hubbard

text: Virallinen kuolinsyy oli aivohalvaus. Vainajan ruumiinavaus kiellettiin uskonnollisiin syihin vedoten, mutta verinäytteestä ilmennyt psyykelääke on antanut pontta Hubbardin vastaiselle arvostelulle. Hubbardin opetukset kieltävät jyrkästi psyykelääkkeet. Tämä on arvostelijoiden mukaan vain yksi esimerkki ristiriidoista Hubbardin tekojen ja opetusten välillä.


title: L. Ron Hubbard

text: Yksi Hubbardin kärkkäimmistä arvostelijoista oli hänen oma poikansa, Ron DeWolf (1934–1991, syntyjään Lafayette Ronald Hubbard, Jr.). DeWolf kuvasi isäänsä huijariksi, satanistiksi, huumeiden käyttäjäksi ja salakuljettajaksi. DeWolf, joka oli mukana skientologialiikkeessä vuoteen 1959 asti, sanoi myös: ”99 prosenttia kaikesta, mitä isäni on ikinä sanonut tai kirjoittanut itsestään on täyttä valhetta.”


title: L. Ron Hubbard

text: Hubbardin seuraajille, skientologeille, Hubbardin kirjoitukset ja luennot, joiden lasketaan sisältävän kaikkiaan 40 miljoonaa sanaa, ovat tärkeitä, pyhiä kirjoituksia. Hubbardin kirjallisen perinnön vaalimiseksi on jopa perustettu aseellisten vartijoiden valvoma maanalainen arkisto Uuden Meksikon erämaahan. Jotkut skientologit näkevät Hubbardin yleisnerona, joka toimi kirjailijuuden ohella yhtä lailla muun muassa muusikkona, tutkimusmatkailijana, tiedemiehenä, hyväntekijänä ja sotasankarina. Kuten monet Hubbardin ja hänen kannattajiensa ylläpitämät tarinat, on hänen väitetyt mainetekonsa toisessa maailmansodassa, jossa hän osallistui sukellusveneiden torjuntaan, laajalti kyseenalaistettu.


title: L. Ron Hubbard

text:
Hubbardille myönnettiin kirjallisuuden Ig Nobel -palkinto vuonna 1994.
Lukuisten kirjojensa lisäksi Hubbard kirjoitti suuren määrän lehdissä julkaistuja lyhyitä tarinoita 1930-, 1940- ja 1950-luvuilla.


title: Gregoriaaninen

text: Gregoriaaninen täsmentää seuraavia käsitteitä:


title: Enrico Caruso

text: Enrico Caruso (25. helmikuuta 1873 Napoli – 2. elokuuta 1921 Napoli) oli yksi kaikkien aikojen kuuluisimmista tenoreista oopperan historiassa. Caruso oli myös suosituin laulaja kaksikymmentä vuotta 1900-luvun alussa ja yksi äänitetyn musiikin pioneereista. Hän oli myös hyvä näyttelijä.


title: Enrico Caruso

text: Uransa aikana hänen äänensä tallennettiin noin 230 äänilevyyn. Laulajana hän ansaitsi yli miljoona Yhdysvaltain dollaria.


title: Enrico Caruso

text: Samaan aikaan kun Caruso lauloi maailman arvostetuimmissa oopperataloissa mukaan lukien La Scala Milanossa ja Covent Garden Lontoossa, hän on parhaiten tunnettu New Yorkin Metropolitan-oopperan johtavana mieslaulajana 16 vuoden ajalta.


title: Enrico Caruso

text: Italialainen Caruso syntyi Napolissa ja hän aloitti uransa samaisessa kaupungissa vuonna 1894. Sen jälkeen hän konsertoi muun muassa Pietarissa, Buenos Airesissa ja Lontoossa. Hän kohtasi suuren menestyksen seuraavana vuonna Milanossa. Siellä hän teki ensimmäisen levytyksensä vuonna 1902. Vuonna 1903 hän meni New Yorkiin laulamaan Metropolitan-oopperaan, minne hän teki myös elinikäisen kiinnityksen. Näytäntökausien välillä hän teki vierailuja Etelä- ja Pohjois-Amerikkaan sekä Eurooppaan.


title: Enrico Caruso

text: Caruson ohjelmistoon kuului noin 60 oopperaa, pääasiassa italiankielisiä, joskin hän lauloi myös ranskaksi ja englanniksi vahvalla italialaisella korostuksella. Hänen valikoimiinsa kuului 500 laulua aina klassista italialaisista lauluista tuon ajan suosittuihin lauluihin. Hän oli yksi ensimmäisistä laulajatähdistä, joka teki lukuisia levytyksiä, ja hän myös ylitti miljoonan myydyn levyn rajan levyllä Canion aaria "Vesti La Giubba" oopperasta "Pajatso".


title: Enrico Caruso

text: Hänen tähtiroolejaan oopperoissa olivat "Pajatso" Canio, "Lemmenjuoman" Nemorino, "Carmenin" Don Josè sekä "Toscan" Cavaradossi.


title: Enrico Caruso

text: Caruso nautti elämästä, ruoasta, viinistä ja sikareista. Hän oli avulias ja ystävällinen. Maailmansodan aikana hän esiintyi lukuisissa hyväntekeväisyyskonserteissa.


title: Enrico Caruso

text: Caruso kuoli vuonna 1921 ja hänet haudattiin Napoliin. Vuonna 1986 italialainen muusikko Lucio Dalla sävelsi laulun ”Caruso” kunnianosoitukseksi oopperalaulajaa kohtaan. Laulusta tuli suosittu ympäri maailmaa.


title: ITA Tuuli

text:
ITA Tuuli oli Suomen merivoimien tilaama sotilaskäyttöön rakennettu ilmatyynyaluksen prototyyppi.
Se kuului alun perin Laivue 2000:n kokoonpanoon, johon suunniteltiin kuuluvaksi kaksi Hamina-luokan ohjusvenettä ja neljä Tuuli-luokan ilmatyynyalusta. Aluksen hankintahinta ilman aseistusta oli noin 13,5 miljoonaa euroa. Vuonna 2003 puolustusministeriö valtuutti merivoimat myymään ilmatyynyaluksen varusteineen. Syksyllä 2005 alus oli ostajaehdokkaiden koeajossa Suomenlahdella, mutta kauppoja ei syntynyt.


title: ITA Tuuli

text: Ilmatyynyaluksia oli tarkoitus käyttää ”nopeasti liikkuvina, kaikkina vuodenaikoina toimimaan kykenevinä ohjuslavetteina”. Virallisen puolustusvoimien kannan mukaan alus täytti ja jopa ylitti kaikki sille asetetut vaatimukset, mutta ilmatyynyaluksista luovuttiin suorasta iskukyvystä meriliikenteen suojaamiseen siirtyneen merivoimien tehtävien painopisteen takia. Meriliikenteen suojaamiseen kiinteärunkoiset ohjusveneet ovat sopivampia niiden pitkän toiminta-ajan takia. Niinpä toukokuussa 2003 laivueen uudeksi kokoonpanoksi päätettiin neljä Hamina-luokan ohjusvenettä. Tuulta yritettiin myydä usean vuoden ajan, kunnes se päätettiin vuonna 2013 romuttaa. Tuuli romutettiin vuonna 2014.


title: ITA Tuuli

text: Tuuli valmistui vuonna 2002 Aker Finnyardsin Rauman telakalla. Alusta säilytettiin Kirkkonummella Upinniemen laivastotukikohdassa.


title: Brandon Routh

text: Brandon James Routh (s. 9. lokakuuta 1979 Des Moines, Iowa) on yhdysvaltalainen näyttelijä ja entinen malli. Parhaiten hänet tunnetaan roolistaan Teräsmiehenä elokuvassa "Superman Returns".


title: Brandon Routh

text: Routh syntyi Des Moinessa, Iowassa. Nuoruutensa hän varttui lähellä Norwalkia. Hänen vanhempansa ovat nimeltään Katie ja Ron ja hänellä on kolme sisarusta. Hänen vanhempi sisarensa Sara on laulaja ja säveltäjä.


title: Brandon Routh

text: Routh oli nuorena kiinnostunut näyttelemisestä ja esiintyi useissa Norwalkin teatterin näytelmissä. High schoolin jälkeen hän opiskeli vähän aikaa kirjallisuutta Iowan yliopistossa, mutta uusia näyttelijöitä etsivän Patrick Pacan (kykytoimisto Nassif & Pacas) vaatimuksesta hän keskeytti opintonsa ja liittyi vuonna 1999 IMTA:han (International Model and Talent Association).


title: Brandon Routh

text: Routh esiintyi ensimmäisen kerran televisiossa ABC:n sarjassa "Odd Man Out" (1999), jota seurasi vierailuroolit sarjoissa "Gilmoren tytöt" ja "Undressed". Vuosina 2001–2002 Brandon näytteli Seth Andersonia sarjassa "One Life to Live", minkä jälkeen vuorossa olivat esiintymiset vierailevana näyttelijänä sarjoissa "Todistettavasti syyllinen" (2003) ja "Will & Grace". Ensimmäisessä elokuvassaan "Karla" (2005) Brandon näyttelee Tim Petersiä.


title: Brandon Routh

text: Pitkän hakuprosessin jälkeen tuotantoyhtiö Warner Brothers ilmoitti virallisesti 22. lokakuuta 2004 valinneensa 190-senttisen Routhin näyttelemään pääroolia Bryan Singerin ohjaamassa elokuvassa "Superman Returns". Routh oli ensimmäinen valkokankaan Teräsmies sitten vuoden 1987, jolloin Christopher Reeve näytteli hahmoa elokuvassa "Teräsmies ja uhka auringosta".


title: Brandon Routh

text: Vuodesta 2014 lähtien Routh on näytellyt Ray Palmeria eli Atomia The CW -verkon televisiosarjoissa, alkuun "Arrow’ssa" ja myöhemmin "Legends of Tomorrow’ssa". Hän on vieraillut myös "The Flashissa".


title: FK Zenit Pietari

text: FK Zenit (, "Futbolnyi klub Zenit Sankt-Peterburg") on pietarilainen jalkapalloseura, joka pelaa Venäjän korkeimmalla sarjatasolla Venäjän Valioliigassa. Zenit on Venäjän menestyneimpiä seuroja ja voittanut viiden liigamestaruutensa lisäksi UEFA Cupin vuonna 2007–08 ja UEFA Super Cupin vuonna 2008.


title: FK Zenit Pietari

text:
Zenitin suurin omistaja on valtiollinen öljy- ja maakaasukonserni Gazprom.
Vuodesta 2017 lähtien Zenitin kotistadionina on toiminut Stadion Krestovski.


title: FK Zenit Pietari

text: Jalkapalloseura perustettiin vuonna 1925 Leningradin metallurgisen tehtaan työntekijöiden joukkueeksi. Vuoteen 1940 seuran nimi oli "Stalinets" (). Vuonna 1940 Leningradin tehdas siirtyi osaksi sotateollisuutta, ja sen urheilutoiminta siirtyi osaksi Zenit-seuraa. Tuolloin, joukkueen pelatessa kakkosdivisioonassa, myös jalkapallojoukkueen nimi muutettiin. Sodan jälkeen seura siirtyi LOMO-optiikkatehtaan omistukseen, ja 1990 siitä tuli itsenäinen kaupungin omistama seura. Joulukuussa 2005 enemmistö seurasta siirtyi öljy- ja maakaasukonserni Gazpromin omistukseen. Gazpromin suunnitelmissa on rakentaa joukkueelle uusi stadion ja kehittää myös muita olosuhteita sekä junioritoimintaa.


title: FK Zenit Pietari

text: Vuonna 1944 Zenit voitti Neuvostoliiton cupin, mutta sen jälkeen menestys on ollut keskinkertaista. Vuonna 1967 Zenit sijoittui sarjassa viimeiseksi, mutta ei pudonnut alemmalle sarjaportaalle, koska päättävien elimien mielestä olisi ollut epäsoveliasta pudottaa leningradilainen joukkue lokakuun vallankumouksen 50-vuotisjuhlavuonna.


title: FK Zenit Pietari

text: Vasta 1980-luvulla Zenit saavutti suurempaa menestystä voittamalla vuonna 1980 pronssimitalin, ja viimein, vuonna 1984 ensimmäisen mestaruutensa.


title: FK Zenit Pietari

text: Vuonna 1992 pelattiin Venäjän liigan ensimmäinen kausi, ja Zenit putosi heti alemmalle sarjatasolle. Vuonna 1996 se nousi takaisin pääsarjaan. Vuonna 1999 se voitti Venäjän cupin, sijoittui 2001 liigassa kolmanneksi, pääsi cupin finaaliin vuonna 2002, sijoittui liigassa kakkoseksi vuonna 2003 ja voitti samana vuonna liigacupin. 11. marraskuuta 2007 Zenit voitti Venäjän-mestaruuden.


title: FK Zenit Pietari

text: Zenit selviytyi kaudella 2007–2008 UEFA Cupin loppuotteluun voittamalla välierissä Bayern Münchenin yhteismaalein 5–1. City of Manchester -stadionilla pelatussa loppuottelussa Zenit voitti skotlantilaisen Rangersin Igor Denisovin ja Konstantin Zyrjanovin maaleilla 2–0, ja saavutti historiansa ensimmäisen eurocup-mestaruuden. Myöhemmin vuonna 2008 Zenit voitti Euroopan Supercupissa Manchester Unitedin maalein 2–1.


title: FK Zenit Pietari

text: Zenit vieraili syksyllä 1953 Suomessa. Se saapui Suomeen 28. lokakuuta ja pelasi 1. marraskuuta Helsingin joukkuetta vastaan ottelun, jonka se voitti 0–2. Se voitti myös 4. marraskuuta Tampereen joukkueen 1–6 ja 8. marraskuuta Vaasan 0–4."Tilanne 24. maaliskuuta 2018"


title: Zenit

text: Zenit tarkoittaa seuraavia:


title: Karla (elokuva)

text: Karla on yhdysvaltalainen tositapahtumiin perustuva elokuva kahdesta kanadalaisesta sarjamurhaajasta Paul Bernardosta ja Karla Homolkasta. Elokuvan on ohjannut Joel Bender. Bernardoa näyttelee Misha Collins ja Karlaa Laura Prepon. Elokuva sai ensi-iltansa 2006.


title: Venäjän jalkapalloliiga

text: Venäjän Valioliiga (, lyhennettynä RFPL, suomeksi yleensä vain Venäjän liiga) on Venäjän jalkapallon korkein sarjataso.


title: Venäjän jalkapalloliiga

text: Sarjaan osallistuu 16 joukkuetta, joista kauden lopulla kaksi vähiten pisteitä kerännyttä putoaa 1. divisioonaan ja päinvastoin 1. divisioonan kaksi parasta joukkuetta nousee pääsarjaan.


title: Venäjän jalkapalloliiga

text: Venäjän jalkapallon mestaruudesta on pelattu vuodesta 1992 saakka, josta lähtien korkein sarjataso oli 1. divisioona (Первый Дивизион) vuoteen 2001 saakka. Vuonna 2002 perustettiin erillinen liiga samaan tapaan kuin Englannin Valioliiga.


title: Teatro alla Scala

text: Il Teatro alla Scala (usein La Scala) on kuuluisa oopperatalo Milanossa, Italiassa. Nykyisellä paikallaan La Scala on järjestyksessä toinen teatteri. Ensimmäinen muinainen Teatteri Ducale tuhoutui tulipalossa karnevaaligaalan jälkeen 1776.


title: Teatro alla Scala

text: Uusi teatteri rakennettiin Santa Maria alla Scalan kirkon paikalle, josta myös nykyinen teatteri sai nimensä. Teatteri valmistui 3. elokuuta 1778 nimellä "Nuovo Regio Ducal Teatro alla Scala". Avajaisia juhlisti Salierin "L’Europa riconosciuta".


title: Teatro alla Scala

text: La Scalan näyttämöä valaisivat alun perin 84 öljylamppua, minkä lisäksi teatterin muissa tiloissa oli tuhat lamppua. Tulipalon vaaran vähentämiseksi joihinkin huoneisiin oli varastoitu satoja vesisankoja. Aikanaan öljylamput korvattiin kaasulampuilla, jotka vaihtuivat sähkövaloihin vuonna 1883.


title: Teatro alla Scala

text: Nykyinen julkisivu on peräisin vuoden 1907 korjauksesta. Toisen maailmansodan aikana La Scala kärsi vaurioita lentopommeista. Sodan jälkeen La Scala korjattiin ja avattiin uudelleen 11. toukokuuta 1946 kapellimestari Arturo Toscaninin johdolla.


title: Teatro alla Scala

text: La Scalassa on pidetty monen oopperan ensiesitys. Oopperalla oli erikoinen suhde Giuseppe Verdiin. Usean vuoden ajan Verdi ei sallinut töidensä esitystä teatterissa, koska orkesteri oli muuttanut joltakin osin hänen musiikkiaan.


title: Teatro alla Scala

text: La Scalassa on myös museo, Museo teatrale alla Scala, jonne on pääsy teatterin aulasta. Museossa on nähtävillä kokoelma maalauksia, piirroksia, patsaita, pukuja ja muuta materiaalia oopperaan liittyen.


title: Teatro alla Scala

text: La Scalan esityskausi alkaa perinteisesti 7. joulukuuta pyhän Ambrosiuksen päivänä. Ambrosius on Milanon suojeluspyhimys. Jokainen esitys päättyy ennen keskiyötä, minkä vuoksi pitkät oopperaesitykset alkavat tavanomaista aikaisemmin. Pääsylipun haltijaa ei päästetä sisälle esityksen aloittamisen jälkeen.


title: Teatro alla Scala

text: La Scalan perinteisiin kuuluu esittää Beethovenin hautajaismarssi tyhjälle salille oopperan johtajan kuoleman jälkeen. Perinne alkoi 1957.


title: Hyperion (kuu)

text: Hyperion on Saturnuksen kuu. Sille on annettu myös tunnus Saturn VII.


title: Hyperion (kuu)

text: Hyperionin löysivät William Cranch Bond, George Phillips Bond ja William Lassell vuonna 1848. Kuun löytäminen tapahtui pian sen jälkeen kun John Herschel oli 1847 ehdottanut nimiä kaikille seitsemälle siihen asti tunnetulle kuulle hänen julkaisussaan "Results of Astronomical Observations made at the Cape of Good Hope". Lassell, joka löysi kuun kaksi päivää Bondien jälkeen, oli jo hyväksynyt Herschellin nimeämissuunnitelman ja ehdotti nimeä Hyperion sen mukaisesti. Hän myös ehti julkaista löydön ennen Bondeja.


title: Hyperion (kuu)

text: Hyperion on suurin tunnettu erittäin epäsäännöllisen muotoinen kappale Aurinkokunnassa (suurempia mutta myös hieman pallomaisempia ovat Pallas, Vesta ja Proteus). Todennäköisesti se on osa suuremmasta kappaleesta, joka hajosi voimakkaassa törmäyksessä kauan sitten.


title: Hyperion (kuu)

text:
Hyperionin, kuten useimpien muidenkin Saturnuksen kuiden, alhainen tiheys osoittaa sen koostuvan pääasiassa vesijäästä jonka joukossa on vähän kiviainesta. Hyperionilla on kuitenkin muista Saturnuksen kuista poiketen alhainen heijastuskyky. Kuun pinnan rakenne eroaa jyrkästi muiden Aurinkokunnasta tunnettujen pienkappaleiden pinnan rakenteesta. Se on täynnä teräväreunaisia törmäyskraattereita, joiden pohja on tumman materiaalin peitossa. Ainutlaatuinen piirre on, ettei kraatterien ympäristössä ole havaittavissa törmäyksen nostattamaa materiaalia. Hyperionin suurin kraatteri on halkaisijaltaan 120 km ja syvyydeltään 10 km. Tämän suuren kraatterimaisen muodostuman taustalla on törmäys, joka todennäköisesti räjäytti osan kuusta avaruuteen.
Voyager 2-luotain kuvasi vuonna 1981 Hyperionia vain suurelta etäisyydeltä. Sen kuvista pystyi erottamaan vain yksittäisiä kraattereita ja valtavan harjanteen. Vasta Cassini-luotaimen ottamista kuvista vuonna 2005 paljastui kuun pinnan outo rakenne. Luotaimen havaintojen pohjalta on myös selvitetty, että kuun pinta on erittäin vanhaa.


title: Hyperion (kuu)

text: Heinäkuussa 2007 Naturessa julkaistun tutkimuksen mukaan Hyperionin keskimääräinen tiheys on vain 544 ± 50 kg/m. Tämä on erittäin alhainen arvo jopa siinä tapauksessa, että Hyperion muodostuisi pelkästä vesijäästä ja vastaa tyypillisesti Saturnuksen renkaiden ulko-osissa havaittujen kappaleiden keskitiheyttä. Kuun pinnalla näkyvien kraatterien rakenne ja törmäyksessä muodostuneiden "heitteleiden" lähes täydellinen puute viittaavat siihen, että Hyperion on sisäiseltä rakenteeltaan pesusienimäinen, jolloin törmäykset ovat puristaneet kuun pintamateriaalin kuun sisälle sen sijaan, että se olisi lentänyt kraatterin ympäristöön. Keskitiheyden perusteella voidaan sanoa, että mikäli Hyperion muodostuisi pelkästään vesijäästä, peräti 42 ± 6 prosenttia siitä olisi tyhjää (jos mukana on kiveä, osuus on luonnollisesti suurempi).


title: Hyperion (kuu)

text: Voyager 2-luotaimen ottamat kuvat ja maasta käsin tehdyt fotometriset havainnot osoittavat Hyperionin pyörivän kaoottisesti. Kuun pyörimisakseli huojuu niin paljon, että sen suunta avaruudessa on täysin ennustamaton. Hyperion on ainoa tunnettu kuu Aurinkokunnassa, joka pyörii kaoottisesti, mutta simulaatiot ovat osoittaneet, että muut epäsäännöllisen muotoiset kuut ovat saattaneet tehdä niin menneisyydessä. Hyperionin kaoottiseen pyörimiseen vaikuttavat syyt ovat erittäin epäsäännöllinen muoto, epäkeskinen kiertorata, kappaleen epätasainen koostumus ja läheisyys toisen suuren kuun Titanin kanssa, jonka kanssa Hyperionilla on 3:4 kiertosuhde. Nämä tekijät yhdessä rajoittavat olosuhteita, jotka mahdollistavat vakaan pyörimisliikkeen.


title: Hyperion

text: Hyperion tarkoittaa muun muassa seuraavia:


title: Maailmancup

text: Maailmancup eli maailman cup (lyhenne MC) on eri urheilulajeissa järjestettävä maailmanlaajuinen cup- tai sarjamuotoinen kilpailu.


title: Komi

text: Komi tarkoittaa seuraavia:


title: Kamtšatkan aluepiiri

text: Kamtšatkan aluepiiri () on Venäjän federaation osa Kamtšatkan niemimaalla Venäjän kaukoidässä.


title: Kamtšatkan aluepiiri

text: Kamtšatkan aluepiiri muodostettiin 1. heinäkuuta 2007 yhdistämällä entinen Kamtšatkan alue ja Korjakian autonominen piirikunta. Aluepiirin muodostaminen hyväksyttiin 23. lokakuuta 2005 pidetyssä kansanäänestyksessä. Aluepiirin lakiasäätävä kokous aloitti toimintansa 31. joulukuuta 2008.


title: Kamtšatkan aluepiiri

text: Alueella on useita kansallisia luonnonsuojelualueita.


title: Kamtšatkan aluepiiri

text: Kamtšatkan aluepiirin osuus Venäjän bruttokansantuotteesta oli tilastokeskus Rosstatin mukaan vuonna 2010 yhteensä 101,7 miljardia Venäjän ruplaa, joka oli vain 0,27 prosentista maan bruttokansantuotteesta. Aluepiirin laskennallinen BKT henkeä kohti ylitti kuitenkin Venäjän keskitason. Vuonna 2010 se oli jokaista aluepiirin asukasta kohti noin 7 734 EUR/vuosi (eli oli 121 % maan keskiarvotasosta 6 413 EUR).


title: Kamtšatkan aluepiiri

text: Kamtšatkan aluepiirissä oli 322 079 asukasta vuoden 2010 väestönlaskennan mukaan. Aluepiirin pääkaupunki on Petropavlovsk-Kamtšatski (179 780 as.), jossa asui yli puolet aluepiirin väestöstä. Muita kaupunkeja ovat Jelizovo (39 569 as.) Viljutšinsk (22 905 as.). Kaupunkilaisten osuus väestöstä on 77,4 prosenttia.


title: Kamtšatkan aluepiiri

text: Väestön enemmistön muodostavat venäläiset (290 000), suurin vähemmistö ovat ukrainalaiset (20 870). Muita merkittäviä ryhmiä ovat alueen alkuperäiskansat korjakit (7 328) ja eveenit (noin 1 500). Korjakeista noin 6 700 asuu Kamtšatkan pohjoisosissa sijaitsevassa Korjakian autonomisessa piirikunnassa.


title: Kamtšatkan aluepiiri

text: Paikallishallinnossa aluepiiriin jaetaan ylemmällä tasolla kolmeen kaupunkipiirikuntaan ("gorodskoi okrug") ja 11 kunnallispiiriin. Näissä on paikallishallinnon alemmalla tasolla yhteensä 6 kaupunkikuntaa ja 50 maalaiskuntaa.


title: Vepsän kansallinen volosti

text: Vepsän kansallinen volosti (, vepsäksi "Vepsän rahvahaline volost’") oli vuosina 1994–2005 Karjalan tasavallassa sijainnut pohjoisten vepsäläisten kansallinen itsehallintoyksikkö. Vepsän kansallinen volosti sijaitsi Äänisen rannalla Äänisenrannan piirin kaakkoisosassa, Kuolan valtatien M18 varrella. Etelässä se rajoittui Leningradin alueeseen. Volosti käsitti Šokšun, Šoutjärven ja Kalajoen kyläneuvostojen alaiset hallintoalueet.


title: Vepsän kansallinen volosti

text: Vepsän kansallisen volostin keskus oli Šoutjärven () kyläkeskus. Volostin asukasluku vuonna 2002 oli 3493 henkeä, joista vepsäläisiksi oli tilastoitu 1202. Vepsäläisten määrä on kuitenkin ollut tätä huomattavasti suurempi, sillä usein seka-avioliittojen lapset on merkitty venäläisiksi.


title: Vepsän kansallinen volosti

text: Vepsän kansallinen volosti oli pinta-alaltaan yhteensä 820 neliökilometriä, joista metsiä 748, asutuksia 8,94, teollisessa käytössä olleita 6,38, viljelymaita 47,7, taloudellisesta käytöstä poistettuja 9,65 ja vesistöjä 10,8 neliökilometriä.


title: Vepsän kansallinen volosti

text: Kunnallishallintouudistuksessa 1.1.2006 volosti lopetettiin, ja siitä muodostettiin kolme Äänisenrannan piiriin kuuluvaa "vepsäläistä maalaiskuntaa" (): Šokšun (ven. "Šokša"), Šoutjärven ("Šoltozero") ja Kalajoen ("Rybreka") vepsäläiset maalaiskunnat.


title: Vepsän kansallinen volosti

text: Alla kylien ja kylänosien (posadojen) nimet on suomalaisen ja/tai venäläisen (translitteroitu) nimen jälkeen esitetty vepsäksi vepsän kielen virallisella ortografialla; kirjoitusasut on tarkistettu Irma Mullosen kirjasta "Očerki vepsskoi toponimii". Mullonen on väitellyt tohtoriksi kyseisestä aiheesta, ja johtaa nykyisin Venäjän tiedeakatemian Kielten, kirjallisuuden ja historian instituuttia Petroskoissa.


title: Majubavuoren taistelu

text: Majubavuoren taistelu (lähellä Volksrustia, nykyisessä Etelä-Afrikassa) 27. helmikuuta 1881 oli taistelu ensimmäisessä buurisodassa. Se oli vaikuttava voitto buureille. Kenraalimajuri Sir George Pomeroy Colley miehitti joukoillaan Majubavuoren harjanteen epäselvistä syistä 26.–27. helmikuuta välisenä yönä. Buurit uskoivat brittien yrittävän koukata heidän asemansa selustaansa Laing’s Nekissä ja muodostivat pieniä hyökkäysryhmiä ajaakseen britit pois harjanteelta.


title: Majubavuoren taistelu

text: Pääosa brittien 405 miehestä olivat 171 miestä 58. jalkaväkirykmentistä ja 141 miestä 92. Ylämaan rykmentistä. Buurit muodostivat nopeasti joukon iskuryhmiä sekalaisesta joukosta vapaaehtoisia Nicolas Smitin johdolla. Yhteensä ryhmiin kuului noin 450 miestä, ehkä enemmänkin.


title: Majubavuoren taistelu

text: Aamunkoittoon, kello 4.30 mennessä 92. Ylämaan rykmentti kattoi laajan alueen harjanteella ja pieni ryhmä miehiä oli miehittämässä Gordon's Knollin harjanteen oikealla puolella. Tähän aikaan kolme buurien iskuryhmää, vahvuudeltaan 100–200 miestä kukin, aloittivat hitaan etenemisen rinnettä ylös. Ryhmiä johtivat kenttäkornetti Stephanus Roos, komendantti D. J. K. Malan ja komendantti Joachim Ferreira. Koska buurit olivat huomattavasti parempia ja tarkempia ampujia kuin britit, pystyivät he pitämään britit suojassa harjanteen huipulla samalla kun iskuryhmät ylittivät avoimen maaston ja hyökkäsivät Gordon's Knollille, jossa kello 12.45 Ferreiran miehet avasivat kovan tulituksen paljastuneelle kukkulalle ja valtasivat sen. Seuraavan tunnin aikana buurit vyöryivät brittien linjojen yli ja ryhtyivät taistelemaan heitä vastaan pitkältä etäisyydeltä, välttäen lähitaistelua ja ampuen brittejä yksitellen kaukaa. Hämmennyksen ja suurien tappioiden keskellä Colley määräsi perääntymisen vain hetkeä ennen kuin hän itse tuli buurien ampumaksi. Loput brittien joukoista pakenivat alas mäen takarinnettä ja joutuivat harjannetta nyt miehittävien buurien kovaan tulitukseen.


title: Majubavuoren taistelu

text: Vaikkakin pieni kooltaan, oli tämä taistelu historiallisesti merkittävä kolmesta syystä:


title: Majubavuoren taistelu

text: Brittien tappiot taistelussa olivat 92 kuollutta (mukaan lukien Colley), 134 haavoittunutta ja 59 vankia. Hämmästyttävästi vain kaksi buuria kuoli ja kuusi muuta haavoittui, mikä osoitti brittien huonon ampumataidon sekä buurien taidon sulautua maastoon ja käyttää maastonvärisiä varusteitaan. Kahdesta kuolleesta buurista H. Bekker kuoli kentällä ja J. Groenewald kaksi päivää myöhemmin haavoihinsa.


title: Oletusyhdyskäytävä

text: Oletusyhdyskäytävä () on reitti aliverkosta ulkoiseen verkkoon. Oletusyhdyskäytävän tehtävä on tarjota seuraavan tason IP-osoite ja rajapinta sijainteihin, jotka eivät sijaitse aliverkossa. Ilman oletusyhdyskäytävää ei kommunikointi aliverkon ulkopuolelle onnistu. Default gateway on esimerkiksi LANin (Local Area Network) ja WANin (Wide Area Network) yhdistävä yhteysosoite.


title: Rawson Marshall Thurber

text: Rawson Marshall Thurber (s. 9. tammikuuta 1975 San Francisco, Kalifornia) on yhdysvaltalainen elokuvaohjaaja. Ohjaamisen lisäksi Thurber on ollut käsikirjoittajana elokuvassa "Dodgeball – boltsit pelissä" (2004) sekä käsikirjoittajana ja tuottajana elokuvassa "The Mysteries of Pittsburgh" (2008).


title: Mureiini

text: Mureiini eli peptidoglykaani on muun muassa bakteerien soluseinän eräs rakennusaine. Se antaa bakteereille muodon ja vaikuttaa soluliman osmoottiseen paineeseen. Mureiini koostuu sokereista ja aminohapoista.


title: Mureiini

text: Mureiinikerroksen paksuus vaihtelee eri bakteerilajeilla kymmenestä noin 80 nanometriin.


title: Soluseinä

text: Soluseinä on kasvisolujen ja lähes kaikkien bakteerien solukalvon ulkopuolinen rakenne. Soluseinä tukee solun rakennetta, suojaa sitä ja antaa solulle muodon. Eläinsolussa ei ole soluseinää ja myös mykoplasmoilta se puuttuu.


title: Soluseinä

text: Kasvien soluseinä on muodostunut selluloosasta, hemiselluloosasta, ligniinistä ja pektiinistä.


title: Soluseinä

text: Sienisoluissa soluseinä on muodostunut glukosamiinista kitiinistä. Kaikilla sienillä ei ole soluseinää


title: Soluseinä

text: Bakteerien soluseinä (soluketto) koostuu peptidoglykaanista, joka koostuu polysakkaridipolymeereista (oligosakkarideista) ja niitä toisiinsa liittävistä aminohapoista (N-asetyyliglukosamiinista ja N-asetyyli-muraminaatista). Bakteerien soluseinään kuuluu uloimpana limakapseli, joka suojaa ympäristön haittavaikutuksilta.


title: Soluseinä

text: Bakteereiden soluseinä on verkkomainen ja harvasilmäinen. Bakteerit voidaan jakaa gramnegatiivisiin ja grampositiivisiin soluseinän rakenteen perusteella. Grampositiivisten bakteerien soluseinässä useita päällekkäisiä peptidoglykaanikerroksia ja teikkohappoja, polysakkarideja ja proteiineja. Gramnegatiivisten bakteerien seinässä vain yksi peptidoglykaanikerros, ja sen ulkopuolella ylimääräinen ulkokalvo lipopolysakkarideista ja proteiineista. Soluseinän värjäytymisreaktioita (gramvärjäys) käytetään bakteerien tunnistukseen.


title: Lakisto

text:
Lakisto on Espoon kaupunginosa, jossa toimii myös pääkaupunkiseudun kehitysvammalaitos Rinnekoti. Rinnekotia ryhdyttiin rakentamaan 1930-luvulla ja se vihittiin käyttöön vuonna 1952. Laitoksella on oma lämpökeskus. Lakistossa on mahdollisuus virkistäytyä esimerkiksi ratsastamalla ja pelaamalla golfia. Alueella on myös pieni ostoskeskus, jossa on muun muassa lähikauppa. Tällä hetkellä alueella on kahvila ja baari. Lisäksi alueella on pieni kirkko. Kaupunginosassa oli 214 asukasta vuodenvaihteessa 2016–2017. Lakiston rakennuskanta koostuu pääosin 1960- ja 1970-luvuilla valmistuneista kerrostaloista.
Rinnekodin asukkaat saavat veden Vihdin rajan tuntumassa olevasta Majalammesta, jonka yhteyteen on rakennettu pieni vedenottolaitos. Puhdistettu vesi johdetaan Rinnekodin omaan vesitorniin, jonka korkeus on noin 20 m.


title: Lakisto

text: Lakiston eteläosassa kulkee Vihdintie (seututie 120, alkujaan valtatie 2). Siitä erkanevat seututiet etelän suuntaan Kunnarlaan ja pohjoisen suuntaan Nurmijärven Lepsämään. Lakistosta on Vihdintietä pitkin vajaa kymmenen kilometriä Kehä III:n risteykseen ja noin 25 kilometriä Helsingin keskustaan. Lakistoon pääsee seutulinjalla 345 Helsingin Elielinaukiolta ja Espoon sisäisellä linjalla 348.


title: Bhumibol Adulyadej

text: Bhumibol Adulyadej eli hallitsijanimeltään Rama IX, myös Rama Suuri (, , 5. joulukuuta 1927 Cambridge, Yhdysvallat – 13. lokakuuta 2016 Bangkok, Thaimaa) oli Thaimaata hallitsevan Chakri-dynastian yhdeksäs kuningas. Vuonna 1946 valtaistuimelle noussut Bhumibol oli viimeisinä vuosinaan maailman sen hetken monarkeista ollut pisimpään valtaistuimella. Hän peri kruunun veljeltään Ananda Mahidonilta, joka sai surmansa epäselvissä olosuhteissa. "Bhumibol" on paalin kieltä ja tarkoittaa ’maan voimaa’.


title: Bhumibol Adulyadej

text: Opintonsa Bhumibol suoritti Lausannen yliopistossa Sveitsissä. Vuonna 1948 hän oli Sveitsissä autokolarissa, jossa hän menetti oikean silmänsä; sen jälkeen hän käytti silmäproteesia.


title: Bhumibol Adulyadej

text: Bhumibol kruunattiin virallisesti kuninkaaksi 5. toukokuuta 1950 kuninkaallisessa palatsissa Bangkokissa.


title: Bhumibol Adulyadej

text: Vaikka Bhumibol oli perustuslaillinen, edustuksellinen monarkki, oli hän erittäin vaikutusvaltainen henkilö Thaimaan sisäpolitiikassa. Kuningas on useasti puuttunut tapahtumien kulkuun – viimeisen kerran vuonna 2006, jolloin hän antoi siunauksensa armeijan hankkeelle pääministeri Thaksin Shinawatran syrjäyttämiseksi sotilasvallankaappauksessa. Vuoden 1932 palatsivallankumouksen jälkeen seurasi sarja heikkoja kuninkaita ja sijaishallitsijoita, mutta Bhumibol pyrki ja onnistui palauttamaan kuningashuoneelle sen entistä vaikutusvaltaa ja tässä hän osoittautui taitavaksi tasapainoilijaksi armeijan ja siviilien valtapolitiikan keskiössä


title: Bhumibol Adulyadej

text: Thaimaan ulkopuolella Bhumibolia kutsuttiin yleensä hallitsijanimellä "Rama IX", mutta thain kielessä häneen ei koskaan viitattu nimellä Rama, joka on peräisin hindulaisesta eepoksesta Ramayanasta. Thaiksi häneen viitattiin ilmaisulla "Ratchakan Thi Kao" (รัชกาลที่ 9, 'yhdeksännen kuninkaan hallituskausi'). Tavallisessa kielenkäytössä hänestä puhuttiin arvonimillä "Nai Luang" tai "Phra Chao Yu Hua" (ในหลวง tai พระเจ้าอยู่หัว, 'Majesteetti' tai 'Herramme'), ei koskaan etunimellä. Toisinaan häntä kutsuttiin arvonimellä "Chao Chiwit" ('Elämän Herra'). Virallisissa dokumenteissa hän oli "Phrabat Somdej Phra Chao Yu Hua" (พระบาทสมเด็จพระเจ้าอยู่หัว) tai "Phrabat Somdej Phra Paraminthara Maha Bhumibol Adulyadej" (พระบาทสมเด็จพระปรมินทรมหาภูมิพลอดุลยเดช). Allekirjoituksenaan hän käytti ภูมิพลอดุลยเดช ป.ร. (Bhumibol Adulyadej Po Ro; joka kääntyy latinaksi Bhumibol Adulyadej R[ex]).


title: Bhumibol Adulyadej

text: Hänen täydellinen kuninkaallinen seremonianimensä oli พระบาทสมเด็จพระปรมินทรมหาภูมิพลอดุลยเดช มหิตลาธิเบศรามาธิบดี จักรีนฤบดินทร์ สยามินทราธิราช บรมนาถบพิตร (Phrabat Somdej Phra Paramindra Maha Bhumibol Adulyadej Mahitaladhibet Ramadhibodi Chakrinarubodindara Sayamindaradhiraj Boromanatbophit).